url: =Gamtat hoih zongsat ding kisin in ~ Rev. Go Za Nang :: ZOMI DAILY\nposted on 14 August 2016 at 12:35 pm Lomkholna: Article\nMihingte in nisim gamtatna khempeuh pen ngaihsutsut a kul khol lo, theihsa, siamna ahi zongsatna pan a kigamtakhia ahi hi. Zingsang a lol den mi khat kisinsin kul lo a, nai 4, 5 sat peuh leh hong thokhia ziau a, nasep hong kipan pah hi. Tua mah bangin mi gensiat a zongsang mahmah khat in kisinsin kul loin mikhat tawh a kimuh phetin a thanemna mu thei pah lian a, ngaihsutsut kul loin hong gensia pah siausiau lel hi. Gamtat hoih khat gamtat khiat theih nadingin nipi kalguk sung bang kisinin, hanciam lehang kizuithei pah ci-in mihing nuntakna a kantelte in gen uh hi. Mi khat galkap a suah theih nadingin kha 6 tawntung kisinna (training) hong nei a, a siate in sun tawh zan tawh guahzu daikai nuai-ah hawlsuk, hawlto-in sinsak uh hi. Training hong man taktak teh sawlsawl kul nawn loin zingsang nai 5:00 tho pah lianlian uh a, gam ading nungta ngiatin, sih ding zong kiphal mawk uh hi. Bang hang hiam cihleh khaguk tawntung a sinna hang a gahkhia ahi hi.\nGalkap khat in khaguk sung a sinna hangun, sihngamna, hin-ngamna tawh gamtatpha nei-in gam ading nasem thei ahih mawk leh bel, Zomi khangnote Pasian ading, minam ading gamtat hoih zongsat ding kisin a, a sep kei leh kuamah’n a nasepna uh thupisa ngei lo ding hi. Bangkok ah Kawl mite computer siam khat in na laibute ke’n hong bawlsak thei ning hong ci a, ka lai teisa teng amah ka ap pah hi. Khanih khathumin zong hong piakik thei lo mawk ahih man, ngaklahin, a zum uah ka va kan hi. A zum sunguah, ka laidal teng, pawlkhat zatepin kangvang gawp, a kizialton gawpin ka mu mawk a, a kimin zong ngah kik nawn lo ka hih manin, kumnih bang ka nasepsa teng hong maimang hiauta hi. Amah pen kumpi hawmthawh a, kumpi thak khat a phuan nuam zawzente hi napi, ka en-neu pha mahmah phial mawk ta hi. Tua ahih manin, nasep peuhpeuh ah kician lo, tangtun zo lo khatin Pasian le minam ading ci nai kei ni, ama innsung ading nangawn sem zo het lo ding ahih lam theihhuai mahmah hi.\nLai Siangtho sung i et ciangin Paul in, ka sungah mi namnih kido in omden hi. Gamtat pha ka gamtat nop hang gamta thei keng, ka sunga om mawhna in a sem hi, ci-in gen hi. Tua gamtatna namnihte pen a nuai-a bang hi a, na sungah om tuaktuak hi.\n1) Na khempeuh a sialam mu, thumang nuamlo, mi sutuah, mi deidan, thadah, lungtom, haza, angsung bek thei, mawhna ciamteh den, thusia ding geelgeel uh hi, kiphasak, pumpi deihna kham zolo hi.\n2) Mite hoihna muhsak, mite ading deihsak, itna nei, migi, kiniamkhiat, kipawl theih ding hanciam, na hoih gel, hoih nading ahihleh ama hamphat nading nusia ngam, pumpi deihna kham zo ngiat hi.\nHih a tunga thunihte pen lungsim ngaihsutna sungah om tuaktuak a, nang panpih lamlam a gamta na hi hi. A sialam na sawmleh a sia gamta, a hoihlam na sawmleh gamtat hoih a gamta na hi hi. Zomi khangnote Topa ading bang na sep sawm hiam. Minam ading bang na sep sawm hiam. Na hoih na gel hiam. Ei-ki-enpha-in gamtatna puahpha leng Pasian in hong panpih ding a, Pasian gam ading, i minam khangtosak zo pan ding hi cih theihhuai ka sa hi.” 2Khang. 7:14 “Keima min tawh a kisam ka mite amau mahmah kiniamkhiatin, thungenin, ka mai hong zonga, amau’ gitlohnate pan a kihei uhleh tua ciangin keimah in vantung pan ka za ding a, amau khialhnate maisakin a gam uh ka damsak ding hi,” ci hi. Tua ahih manin gamtat hoih ahi a, ahoih lo na gamtat nadingin nang khensat ding ahi hi. Nang panpih lamlam in zo ding hi.\nNang koilamah na pang diam:\nNuntakna ah tuahkhak thu khempeuh a hoih lamin en thei, migi ngiat, kilem nading ngaihsun, hoih nading ahih nak leh nang cih, ci tentan selo a, thukhual nuntakna na neih leh gamtatpha a gamta na hi hi. Mite in nang hong muang taktak dinga, nungzui na hau ding hi. Mite’n hong gensia-in hong do phial mah taseleh amau tel zo nai lo ai ve cilel a, thuakdan siamte bek mah makai muanhuai suak zo pan ding hi. Ei Zomite paunak khat ah “sakhi a pi san a no san” cih khat om hi. Gennopna ah nu le pate nuntakna bangin a tate nungta cihnopna ahi hi. Tua ahih manin zongsatna hoih ahi a, a hoihlo cihte pen beh le phung pan, nu le pa pan, lawm le gual pan kingah ahi hi. Tua ahih ciangin tuni na gamtat ziau khat pen nang bek tawh mai lo a, na tu na ta khang dong sukha in, kizom suk ding ahihlam phawkhuai gige hi. America kumpi a sem ngei Kanedy-te unau pilthei mahmah napi khantom thei lua uh ahih manin a khanggui uh a ki-et tohtoh ciangin, a pu un zu huanna tawh America gam ah sumzonna hang hi ding hi, ci-in upmawhna nei uh hi. Tua ahih manin nang ading nuamtah ci a, nasep gawpna in na nuntak sung zong buaina omsak bek tham lo khang kizom haksatna peuh suaksak thei lai hi.\nMawhna hipah sam lo napi-in na zongsatte pawlkhat a sauvei ciangin, Pasian thupha khaktan peuh suak thei mawk hi. Antam ne lua in, kideekna om lo pen a tawpna ah thauna piangin, pumpi damlohna kipatna suak hi. Thau lua ahih man ihmutsuak, sauvei tu zo lo Pasian biakpiakna ah nawngkai theita hi. Tua ahih manin gamtat hoih na ngah nadingin, kisin a, hun na piak ding, hanciam mahmah ding hong kisam ding hi. Na hoih khat ngah nadingin baihnotak kingah pah khol lo zaw hi. Man pia a, kideek tentan ding zong kisam theikha ding hi. Zongsatna hoih lo na neihte khel inla, gamtatpha nei lecin, na ma hong vangsak ding hi. Kimawl ukte’n zong a siamlohnate kipuahin, a siamna ah a zongsat phial dong sin uh hi. David Beckham in free kick suihdan a siam nadingin a lawmte tawh kimawl a khawlkhit ciang, amah kia kisinsin in, mawtaw pei vang sungah 100 vei ta bang bawlung a lutsak mateng tawlnga lo, ci hi. Tua ahih ciang, zongsatna hoih lam ah maw, zongsat hoih lo lam ah pang ding na hiam. Nang panpihna peuhpeuh in zo ding hita hi.\nMi madawkte a hoihlam a kikhel thei mite hi:\nZongsatna hoih lo i cih pen semleng siambaih peuhmah hi. Tua gamtatna pen semtoto leng a nuam ding tawh kibang napi a tawpna ah lunggimna ah hong tunden hi. Zudawn kipancil khat, khakhat zong cing nai lo napi nuamsa mahmah pah lel mawk hi. Zudawn den ahih man na sem nuam lo, anlim bek duh sawnsawn a, zu zong a mawkna-in ngah den lo ahih manin innsungah buaina hong kipan teuhteuh pah hi. A tawpna ah a pumpi un lelin a sin keu a, cancer peuh ngah laimawk uh hi. Tua ahih manin a hoih lo na pen kisiambaih pha mahmah lel napi, sauvei kithuah ding hoih het lo ahihlam telhuai mahmah ka sa hi. A manlangin kikhel ding sawmzaw in.\nGamtat hoih zongsat ding pen baih vet lo a, ahi zong i zawh ciangin nuam mahmahin mite pahtakna le Pasian laptohna kingah hi. Gamtat hoih khat na neih nadingin man pia a, kisin mahmah zong kul hi. Hunlak zek zong kisama lungkia loin hanciam mahmah ding zong kisam mawk hi. Bang hang hiam cihleh na hoih khat ngah nadingin abaih na tawh kingah zenzen lo hi. Tan 10 laivuanna ah on theih nadingin kum kipat-a kipan lai na sim a, tuition zong kah kisam hi. Sum bei-in kumkhat tawntung hun le pilna sit lo hanciam mahmah ciang bekin lai on ding lametna om pan hi. Laisim kilkel lo, laivuan kuan nipi kalkhat khawng, na kipei phengphangna tawh tua nahoih na ngah zo kei ding hi.\nNupate zong innkuan nuam suah nading kisin a, kitel ding kul hi. Siamlohnate kikhelin khatlekhat kitheihsiam mahmah ciang bekin nupa innkuan nuam kisuak ding hi pan hi. Nupa na nop uh ciangin tate in zong nuamsa in, a khantohna uh ah zong mite mai-ah madawk zawdeuh pah uh hi. Na maanna na dikna, na sunghte na itna nazi kiangah kisialsial se ke’n, gamtat hoih ahih man kisin in, semsem lel lecin na innkuan sung uh hong nuam mahmah lel ding hi. Tua ahih man siamlohnate kikhelin ahoih lam ah kikhel na sawm nakleh makai hoih khat le mite mai-ah a madawk, thudot, pahtawina ngah na suak ding hi. Tua ahih man mite in nang hong muang ding uh a, a kisap hun ciang makai na suak ding hi.\nHong tungpah takei leh kisin teitei zaw in:\nMi tampitak in a sep khatpeuh “pasan sialnek” bangin atung pahpah ding ki-utkha thei hi. Sepna, ngimna khatpeuh hong tangtun pahpah kei leh zong kisin teitei zaw in. Lungkia ke’n, a sawtpi khit na phawkloh kalin gamtat hoih mahmah khawng a zongsang khinsa na hikha thei ding hi. Tu laitak na zongsat gamtatnate enpha in; na mailam nuntak nading tua sung pan kigenkhol thei hi. Na zongsat hoihlote kikhel sawm in. Zekai tawh a kibat hang hong tung veve ding hi. Zu dawndawn mite zu’ sila suakin, innkuanpihte, lawmlegualte in zong ngai nawn lo ban ah, a tawpna ah lupna tung ngak thei sawnsawn uh hi. Phiat sawm in; na sawm takpi a, kalkhat na suan leh Khasiangtho in kalnihna ah hong huh ding hi.\nBiakna sung ahi a, minam lakah ahi zongin thu nei mahmah in, na sem leng a nuam ding kisakha hi. Thuneihna na neih leh zong itna hang bekin thu nei hita in. Thu nei na hih manin, na cih bangin piang lianlian, mite tai ziauziau, na ut leh lakhia, na deih leh koih ziauziau thei hi. Mite in zahtakna tawh hi lo hong sahang kihtak ding uh hi. Hong sawtvei ciang, nang kiangah kuamah om nuam nawn loin, na lung hong zuan mahmah hun hong om tham loin na hun nunungte hong dahhuai mahmah ding hi. Hi bang dan tawh na makaih khak leh kikhelsawm mengmeng zaw in. Mite suaktasak inla, na kiangah nuam hong sa ding uh a, na gualzo ding hi. Kawlgam makai pawlkhat aana (power) nei mahmah a, a nuntak sungin a cih bangbangin gambup kihei pengpeng tanghial napi, a sih ciangun, meigong si khat sang zong a uap, a gal tawmzaw laimawk hi. Ngaihsuthuai mahmah ding thu khat ahi hi. Hunlapin kikhel ding omte khel mengmeng ding hi hang, thakhat hong tunpah loh hang hong tung veve ding hi.\nZongsatna khat peuhpeuh pen mite’n nuamsa mahmah thei a, tua zongsatna pen a hoihlam zongsatna ahih ding thupi pha mahmah hi. Haman pen gam mi khempeuh a mai ah kunin, amah’n nuamsa mahmah hihtuak hi. Ahi zong Pasian thu um Modekai in, “Keimah lo Pasian dang bia kei in” cih pen Lai Siangtho sungah om ahih manin, bia nuam lo hi. Haman heh mahmah a, Modekai bek hi lo, a beh a phung dongin vatlup ding sawm mawk hi. Ahi zong Modekai a thahsawmna singkhuam tungah amah kikhailum zawmawk hi.\nTua ahih manin na zongsatna pen bang ahi hiam. Kisit inla a hoih lo lam zongsatna ahi kiliatsakna, kiphatsakna, thuneih luatna, gitlohna peuh ahih leh kikhel sawm mengmeng in. Sauvei tawh a kibat hang gamtatpha in hong laihziau lel ding hi. Zongsatna hoih lo na gamtat leh gahhoih het lo dinga, zongsat hoih na gamtat leh gahhoih hong gah ding hi. Tua ahih man thu neuno khat lel ahi, na tawhbom koihna, na kawllukhu koihna, na sumbawm, na mitlimlang koih nading mun neisak in, zongsang in. Na buai nawn kei pah ding hi. Na van koihna mu lo, na zi na ta taigawp pongin, hunlaploh lawhliang a, na buai theihnate ngaihsun kik dih in, na zongsat hoih lo hang hilel hi. Tua ahih man tu mahmahin kikhel sawm in. Na theihloh kalin hong tung ding a, gamtatpha a zongsang na suak ding hi.\nZongsatna hoih khat i ngah nadingin kisin kul a, hun zong la ding hi. Lungkia lo ding sap teitei ding kisam hi. Karate siam ka meltheih khat in, “Mandalay University ka kah lai un, mi 36 Karatee ka sin ngeingai uh hi. Kha 3 ka sin khit uh teh kei bekin ka zomsuak zo a, kum 4 ka sin khitteh kawnggak vom (black belt) ka ngah,” ci hi. Tua siamna ngah nadingin lungkiat hetloh ding kisam hi. Tu laitak a khangto gamte ah thau luatna khiap ding (diet) business pen hoih mahmah ci hi. Sum tampipi pia-in bawl uh hi. Hih fitness ngah nadingin kisin ding, zongsat dongin hanciam peuh leng atawpna ah ahoih gamtatna a kigamta thei pan ding ahi hi.\nKikhel hun ta hi:\nEi Zomi sungah kikhel ding thu tampitak kinei hi. Hun awlmawh lohna kikhelhuai hi. Zingsang nai 10:00 AM in kikhop hun ding pen theihsa ahih ban ah, khut tungah nai manpha mahmah khat zong bulh lenlan laimawk, ahih hang man hun teh kikhop paipat sawm mawk pen ngaihsuthuai mahmah khat ahi hi. Hunlap ding i sawm kei phial leh zong na nai bulh beek suahkhia lecin phalam lai ding hi. Nai cih pen kizepna bek hi lo a, hunlap nadinga kibulh ahi hi. Khangto gamte ah hunlap lo cih bang thei mahmah lo hi. A hun lianlianin tuntheih kima nasep pen ma kitelh mahmah tuam hi. Gilopa khat na hih leh migit ding kisin mai in. Angsung bek a theipa in piakkhiatna tawh suphiat in, mite ading nuntak kipan ciat ding hunta hi.\nZomite kithutuak thei lo hi hang ci a, gengen sangin kithutuah nading pen eite sungah om ahihlam phawkhuai hi. Makai khat thuman ding sawm ngiat ding kisam hi. Kei cih bekbek cih sangin mite’n bangci hiam, cih zong kan ding kisam hi. Angsung bek en loin mite phattuamna et ding kisam hi. Pawlkhat in minam le gam khantoh nading gengen napi sum ngam ngiat lo uh hi. Hun pia ngam lo uh hi. Phut ding, thuak ding kisam a om leh misawl zel uh ahih manin na hoih sem zo lo uh hi. Mytar’s day in Bogyoke Aung San inn enleng, ama’ ading a seploh luat lam, a innsung omzia le a puansilh nusiatte tungtawnin kigen thei hi. Gam ading bek a en hi zen hi. Tua ahih man i minam i gam khantoh nading a kisam phapen ahi, kithutuah theih nading man piakkul pha mahmah lai ding hi.\nI nuntakna ah bang hangin hi zahin cimawh a, zawng thei mawk i hiam. Na pawlpi ciat uah sehsuah awlmawh lo, khualzin ciang ututin gamta, na inn-ate zong cihtakna mel om khol lo ahih manin, damdama kiam kihi thei zaw hi. Na sumlut tawh kituakin sum khawng zatsawm khol lo batlak ziauziau, na ut leh athu kanlopi na muh thu tawh gensia ziauziau, ngah nading ahih nak leh bangbang sem zongin phamawhsa lo, nuntakna dante kisitpha ding hunta hi. Pasian nasemte na simmawh khakna, lai hong hilh siate khawng na langpan khakna, na nu na pate khawng na khasiatsak khaknate ki-enpha in. Kikhel hun na neih theih kei leh haksatna in na mai ah hong ngak gige hi. Kei ka kum tamta ci-in kipengsak pongkha kei in. Kumtam kumtawm kisai lo a, kikhelhuaite kikhel theih ding kisam mahmah veve hi. Leitung bup ah KFC sai neipa zong kum 60 a phak khit cianga, aksa kan kipan pen, tuni ciangin leitung bup ah a minthang, a hau mahmah khat suakthei lai hi. Tu mahmahin kisin in. Zongsatna hoih gamtat ding kipat sawm lehang zekai lua cih om lo hi. Hun om lai hi.\n1. Become a better you……………………….. Joel Osteen\n2. Power of vision………………………………. Dr. Myles Munroe\n3. Three dimensions of leadership……… Olan Hendrix\nPrevious: Malaysia ah IS dinga upmawh mi 9 kiman\nNext: Update: Nu Piang Ngaih Don Kawlpi ah vaidawnna kineiding


timestamp: atn

url: =COVID-19 | Refugee Malaysia\nCoronalungno natna (COVID-19) pen tulaitak a a kimukhia thak ahi coronalungnote tung pan akilawh natna ahi hi.\nMi tampi akilawh COVID-19 lungno hangin a uang lua lo, akhengvaal lua lo huih dikna tawh kisai natnate tuakkha uh a, atuam vilvel kikep kikhoi kullo in damkik uh hi. Akumtam mite, leh tulaitak damlohna hang a zatui ane lai ahi (cardiovascular) kicii lungtang leh sihui tawh kisai natna, sikhumnatnate, huih diikna tawh kisai natna sauveipi aneikhin-sate, leh cancer natna-aneite pen atamzaw in alauhuai mahmah natnate ngahbeh thei uh hi.\nCOVID-19 lungno tawh kisai, apiangsak natna ahang leh koi cibang in kitheizaak cihte limtak in kitheihsakna in natna kilawhna ahong kiam nading leh kidaal kholhna ding ahoih pen ahi hi. Na khutte na sawpsiangna ahihkeile zutawh akibawl khut nuulna zangh in na khut nanuul pahpah na leh na maitangte lawn lohna tawh a kilawh natna pan nang leh bek thamlo midangte zongh daal in.\nCOVID-19 lungnote amasa pen in kampan a taak khia ciltui ahihkeileh buukkhuhna aneite’n akhuhciang nanak pan a piakhia naptui ahihkeileh het chiainate pan hong kithehzak ahih man in, huih dikna tawhkisai akilawm leh a santham cing gamtat khaw-heeknate na zuih ding pen thupi mah mah hi (gentehna in,ikhuh ciangin kiu khutkhep sunglam ah khuh ding).\nNatna kilawh nading pan kikepna leh khat tungpan khat tungah COVID-19 kilawh atawm zawk nading in, anuai ate sem in :\nNakhut sappiang leh tui tawh ahunhun a sawp ahihkeileh zutawh akibawl khutnuulna tawh nuulsiang in.\nNang leh midang buukvei-a khuhte ahihkeileh het chiai-te kikal ah atawmpen meter 1 kihal in om hamtang in.\nNa mai-tang lawng kei in.\nBuuk-nakhuh ciang ahihkeileh na het chiai ciangin na naak leh na kam hum in.\nAzenzen in na ci-a-nop phat kei aleh inn ah om in.\nZatepna leh adang na tuap a zawngkhaal sak thei tuamtuam sepkhiatnate peel in.\nAthupilo akisamlopi khualzinnate pelhna leh mi honpi a omna munte pelhna in pumpi cilehsa khat leh khat kigamlatna te sepkhiatna ahi hi.\nAki langkhia natna pianziate\nCOVID-19 natna kilawh mite tungah akilawh dan khat leh khat kibang lo hi. Natna akilawh mi tampite a aung lua lo ahoih bek khat in huihdikna tawh kisai natna thuakto khading uh a, zatolup kullo in damkik ding uh hi.\nAki langkhia natna pianziate atam penpen\nGawlsungkeu bukkhuknatna (khaksawk omlo)\nAki langkhia natna pianziate atawm zaw\nNasaknate leh natnate\nSungpai sungtholh natna.\nAnkamlim lohna leh Gimnam zaak lohna\nVun tung ciphualna, ahihkeileh khutmete ahikeileh hate ameel (ayawng) kilaihna\nAnasia mahmah natna-kitheihkhiatnate:\nnaak haksatna ahihkeileh huihkhamlo hudik haksa sakna.\nawm natna ahihkeileh lungsinvangik.\npau theilo ahihkeileh tang theilo.\nAzenzen in alauhuai mahmah aki langkhia natna pianziate naneih aleh manlang tak in zatui zaha tawh kibawl ding sawm pah in. Na Siavuan ahihkeileh cidamnatawh kisai pansannate napai ma in hopih masa den in.\nAnasialua lo natna kitheikkhitana anei mite cihloh buang acidamte peuhmah in amau natna kitheihkhiatnate pen inn ah kikeem kidon thei uh hi.\nMikhat in natna lungno akilawh khiat zawh ni 5-6 khit bang teh aki langkhia natna pianzia kimu thei pan hi, ahi zongin ni 14 ciang bang zong sawt thei hi.\nNang pen COVID-19 ngah in Inn ah Om na hiam?\nKhan sung khat ah om in, hih pen inn sunga om mimal dangte kiang pan tuam om cihna hi. Tua khan pen daailen buuk tawh ki thuah pah leh hoih zaw kan hi.\nAki langkhia natna pianziate om/lo nisim in nang le nang ki sittel in. Aki langkhia natna pianziate siahuai tak in ngah a na( naak haksa & cisa mahmah) ahih zenzen leh 999 sam in.\nIf you must share the toilet, ensure that the toilet is cleaned and disinfected after each use.\nNa khutte tui leh sappiang tawh sawp pahpah inla ahihkeileh khut siansakna za (sanitiser) zangh in.\nMuuktuam bulh inla inn sunga om mimalte dangte tawh na pumpi meter 1-2 kigamla in om in.\nAphungpi: Malaysia Cidamna tawh kisai Thuneihna Panmun\nNatna kidaalna zatui kisutna\nLeitung khat ah atengkhawm i hihna tawh kizui in leitung buppi ah akizeel COVID-19 natna pen a kuama peuh in i thei khin hi,i kidaal kikep zawh aleh bek lungmuang tak in i om thei ding hi. Natna kidaalna zatui pen muncitenga akizeel pulnatna pan hong huhzo bawldan sepdante lakpan namkhat ahi hi. Natna kidaalna zatui kisutna in nang leh na it-khat peuh COVID-19 natna ki lawhna tungtawn in apiang thei lunggim nate pan ki daalna ahi hi.\nKumtam-ateekte leh Sikhang natna, zumkhum natna, lungtang natna cihdan natnate nei-in zatang a ne cih bangte pen COVID-19 natna hang in lunggim buaina angah baihthei deuhdeuh te ahi uh hi. Tua-ahihman in, mikim tung ah natna pan kidaalna zatui kisut ding tha kongpia uh hi.\nMinkhumna & Adang theisakna\nGamtat Omzia dan ding Thupiakna (MCO)\nMalaysian Kumpi in Gam leh minam Dinkik nading Gelna tawh kisai a hunhun-a khenna pen nam li (4) banh hi ding cii in tangkokhia uh hi. Hih Gam leh minam Dinkik nading Gelna abulpi kipatna pen alakkhia ding ahilhkhia dingte ahi hu hi.\nNisim a nambat-a sim COVID-19 natna kilkawhte\nMitkhahlo-a Kikepna Unit (ICU) cii-na kepna inndei lupnate a lumzah.\nNatna kidalna zatui akisun kisa mimal bangzah cih ciapteh simna\nCOVID-19 natna kilawhna a hong kiamzawkna dingin Malaysia Kumpite thupiak a hih SOPte hehpihna tawh zuai kim ni.\nZuaihding-a kibawl Kholsate Ciangtanna bang-a sepna (SOP)


url: =Malaysia, KL khuasung atai Bus khat meikang in agei aom mawtaw te lawh :: ZOMI DAILY\nposted on 13 October 2016 at 8:56 pm UTC+9:30 Lomkholna: Malaysia, News, Sawltak, World\nMalaysia, Kuala Lumpur khuasung atai “Rapid KL Bus” tekhat tuni meikang in agei aom mawtaw tezong lawhgawp cihthu NST pan kiza hi. Hih “Rapid KL Bus” meikatna pen Wangsa Maju, Section 5 sung aom Aeon Big Shopping Mall geinai ah hi a, tuni nitaklam in thupiang ahihi.\nHih “Rapid KL Bus” pen nitaklam 4pm hunpawl in Passengers mi 6 puakawm in, atailaitak Bus Driver pa in meikhu gimnam za ahih manin, Bus khawlsak in Checking bawlpah hi. Tua meikhu pen Bus Engine sungpan in apusuak hiding in ummawh a, a etcian ciangin meikuang mu ahih manin Bus sung aom Passenger teng khempeuh amanlang in tuakkhiasak pahhi.\nPassenger tengzong amanlang in tuakkhiaman uh a, ahi zongin hih Bus meikatna hangin Bus gei aom mawtaw tezong mei in lawhphei in siatlawhgawp uhhi.\nMore: Malaysia, PJ sung aom EPF Building meikang, innsung ah nasem mi 527 te ahunlap in ki honkhia\nCity Fire and Rescue Department pan makaipi Chief Operations Officer khat ii genkhiatna ah tuni nitak 4pm hunpawl in Bus meikatvai hongki zasak cihi. Tuapan in Keramat, Setapak, Wangsa Maju cih munte panin Fire & Rescue Department pan meiphelhding in Firemen te taipha ziahziah uhhi.\nChief Operations Officer pa ii genna ah hih aphual atun uhciang in meiphelh nading in ahun Minute 20 bang buaipih uh a, tuakhit ciangin phelhsiangzo uh cih kiza hi. ZD Sawltak #zomidaily\nPrevious: Ferris Wheel geiah Selfie Photo kizaihna panin aluvun kihawk ~ ZD\nNext: Gim neihna (Stereotype, prejudice attitude) ~ Tual Khan Suan


url: =Lungduai kisinni :: ZOMI DAILY\nposted on 22 April 2015 at 7:42 am Lomkholna: Article, Suanno\nZomi pih sanggamte damtek dingin ih thu ngetna leh ih lametna hi. Ki-it ding leh kingaih ding bek mah genbel in ih neih ding thupi kasa hi. Khat’ gelna, khat in hoih kisalo in ih ngaih sutnate kibang lo hi. Tuate khempeuh ih kiman zawh ih kithu tuah theihna dingin itna nei a lungduai tak in ih om ding thupi mahmah hi.\nPasian ading kipia khat pen ama deihna bang zuilo a Pasian deihna bangin a zuih ding a thupi masa ahi hi. Pasian nasepna ah lungduaina kisam kasa mahmah hi. Thubuai,nawngkai tam na pen adang tampi tak hang hilo in ih lungduai zawh loh man na hilel hi. Sang sia tampi takin deih sakna tawh a sang naupang te a sat hun a om sam hang, a lungduai zawh loh man a sat hun uh zong om veve hi. Deih sakna pen lungduai tak a hilh ding ahi hi. Tuhun ciang deih sakna sangin hazatna lungsim kipua zawta hi. A lawh cing khat hong omleh a lungdam bangin om napi hangin lungsim tawngah hazatna ih nei thei hi. Pawl khatte leuleu pilna a neih ciang kipha sakin pilna neilo makaite khawng sim mawh bawl thei hi. Ih pan mun tek ah kizah tak siamin om peuh leng ki thu tuah loh cih bang om ngeilo ding hi. Khang thak ten ih miluite thu dongin, milui(mi masa) ten khang thakte (pilna neite) zat siam ding pen ih kisin ding ahi hi.\nA diakdiak in Pasian nasemte pen midangte sang lungduai ding a\nthupi zaw ahi hi. Hehna khempeuh Jesu min tawh iip a, ih mawhnate pulak a ih om ding thupi mahmah hi. Ih mawhnate sel cip a, ih hehnate ih suah khiat pah2 leh nungzui mipiten (tuu ten) hong zahtak zolo ding uh hi. Tuhun ciang Pasian nasem lungduailo kitam mah2 ta ahih manin ih ki sittel ding thupi kasa mahmah hi. Pasian na sepna ah ahi zongin, ih sep ih bawlna khempeuh ah lungduai ding kisin sawm ni tua hileh kimawh sakna, ki hazatna, ki elna cihte hong bei ding a ih maban khempeuh ah ih lawh cing ding hi.\nPrevious: Parcel & Calling\nNext: Ih hihna khempeuh ah a thumang hih sawmni\nNgaih Anglai Zal Dingin – 14 ~ Hau Za Cin\nNa thau nuam hiam? ~ Pau Tun Thang


url: =Australia gamsung SuperFund thohkik theihvai ~ Dr. Singpi :: ZOMI DAILY\nAustralia gamsung SuperFund thohkik theihvai ~ Dr. Singpi\nposted on 26 April 2020 at 5:56 pm Lomkholna: Australia, News, Zomi\nEarly release of super (Mundang ah Pension Fund kici) – SuperFund icihtak ciangin nasemte aadingin amau nasepna sungpan angah khempeuh ii 9.5% pen direct in amau deih SuperFund khat peuhpeuhah a kikholsak sum te kici hi. SuperFund 100 val sang atamzaw om aa, tua sungah aminnei zawdeuh pawlkhat amin hong enpak ni!\ni. Australia Super (Kum khat sumkhang @ Annually 9.8%)\niii. UniSuper Acum\niv. Cbus- Growth\nCovid-19 huhua-in Economic crisis leitungbup phialin tuak bek hilo-in Australian gammi tampi-in suplawhna tampi tuakkhin uh hi. Kumpi-in zong mipite huhnading lampi zongzong uh aa, huhna tuamtuam apiak banah, Super sum kholsate sungpan 2019-20 financial year aading $10,000 le 2020-21 financial year ading $10,000 ta kisawk theiding hi.\nEligibility criteria pen (Angah theidingte pen)\n1. Australia le New Zealand Gammi le PR te lakpan Nasem neilo, Jobseeker payment(Newstart Allowance), Youth Allowance, Parenting payment,Special Benefit, Farm household allowance, nasep hun 20% a kiamsuk ahihkeileh nasep akhawl( 1 Jan 2020 nungsiah), Sole trader(Summuhna 20% leh atamzaw akiamte), Temporary residents\n2. Student visa tawh aom zawh kha 12 le atungsiah, Temporary skilled Work visa holder\nHih munah kong theihsaknop thu-in, Super Fund te hongpiak ametsangin na metsap ngap leh bek, na Super sumte na sawk dingin hong deihsak pan hing. Na lei-aa kipan aman akhang pah(Gold, Innlelo, Shares..etc) leiding simloh zat ngam huai lo hi. I lei khit ciang aman akiam pah ahi khualzin gamvakna, mawtaw, vanzat, nekledawn le nikten puansilh te-ah zat huailo hi.\nSuperFund te hongpiak akhang sangin tam ngahngap zaw kahihmanin ka thoh zaw hi,Ahangin Super Fund te hong piak amet pen kum khat in 100 ah 9.8 bek hi-aa, kha khat in 1% kingahlo suak hi. Tua sangin atamzaw ngahngap lua kahihman aa athoh ka hi hi. Bank te ah sum I leitawi ciangin amet pen kha khat ah (Kum khat ah hilo) 14% khawng tak ahihmanin tampi mah a ne ahihlam kithei hi.\nSuperFund ah ka koih sangin kha khat akhang 2% sangin atamzaw amet nading thei lua kahihmanin ka SuperFund te athoh ka hi hi. Metlepung nading ahih kei leh thoh kei zaw leng hoih zawin ka um hi. Dr. Singpi Gualnam (Ps-Kholsa aneilo te-in ngahlo ding hi)\nPrevious: COVID-19 Natna leh D.C Area Zomite dinmun\nNext: Ka sunmang Innpi (My Dream House) ~ Jtuangpu316\nLaipil mahmah numeino khat gensiat limthuak mahmah sese ~ ZD\nNawitui nam 3 in kikhen\nWhite House pan gam honkiknang zuihding thukhun te\nUS in gampualam aom DHS Interview khempeuh dinkhawlsak ~ ZD\nKammal kilawm pawlkhat (azom 14 September 2015)


url: =A khatveina Mandalay Barcamp 2011 - Zomi Community Network - Your Network\nPosted by Zomi Daily on February 26, 2011 at 11:59am\nZomiDaily :: February 12 - 13, 2011 ninihsung Mandalay ah a khatveina Barcamp nuamtak kibawlthei hi. Hih Mandalay Barcamp bawltheih nading kiginkholhna in kumkhat dekphial hunkabei uh ci-in Organizers te'n genhi.\nWeekly Eleven te genna ah hih ninih akibawl Mandalay Barcamp ah mi 3100 bang kihelthei cihi. Amasa ni Feb 12 ni-in thubulpi (topic) 56 bang kikumnawi dikdek thei a, akikni Feb 13 niciang inzong thubulpi 52 bang kikupbeh theihi. Barcamp ah adiakdiakin Information Technology (IT), Literature, Language, Society, Economics, Health and Education cihbangin thulela tampi bucingtakin kikumtuah theiuh cihi.\nMandalay Barcamp bawlnading agel masakna pen Innwa Hotel ahihhang lemlohna tuamtuam hangin 78th Street aom Poppa Hotel ah laihkik uhhi. Yangon ICT Park dan Mandalay ah kinei nailo ahih manin Barcamp bawlnading amun mahmahzong hamsa mahmah hi ci-in Organizers te thumthum hi.\nMandalay Barcamp makaikhat ahi Mg Hla in"a masa penpen ahi Mandalay Barcamp pen ninihsung nuamtak kizothei ahih manin lungdamhuai hi. IT tawh kisaibek hilo, adang Topics tuamtuamzong kikumna omthei ahih manin tha kingah mahmah hi. Mi 1000 khawngbek aphading aki lamen pen, 3100 bang ongpha ahih manin amun ongkicing phalo hi. Ahihhang hih Barcamp ongpiantheih nadingin ongmakaih MCPA leh MICA te tungah kalungdam mahmah hi" ci-in a Blog ah at khia hi.\nWikipedia (http://en.wikipedia.org/wiki/BarCamp) te gelhna ah leitungah Barcamp mi atampenpen 2011 kum Yangon kibawlpen hi-in, mimal 4700 pha cihi. 2010 Yangon Barcamp lai-in mi 2700 bek pha hi. Zomi Daily www.zomidaily.com


url: =Tua Khuapi Siangtho - Zomi Adventist Innkuan\nBiakinn ah “Tua Khuapi Siangtho (The Holy City)” cih la pengkul (trumpet) tawh a tum dingin Ricky kiseh hi. Ahi zongin, pengkul a tumloh zawh sauvei khinta hi. Hih la baihlo in ahaksa la khat hi aa mawktum ziau tawh kingah lo hi. Tua hi aa, hoihtak kisin ngai mahmah ding cih Ricky in thei hi. Himahleh, pengkul a tumsin na dingin hun lem om theilo aa, zingsang nasep a paima bek hun ngah hi. Tua hun in sin mawk leh, a vengte nawngkaisak dinga deihhetlo ding uh cih zong thei hi.\nTawlkhat a ngaihsut khit ciangin pengkul a tumsin nading hun hoih khat hong geel thei hi. Khuapualam ah lokho aa om kumtam khin nupa khat tawh kimeltheih uh aa, tua nupa-te vankoihna inn ah sin thei ding cih hong ngaihsun hi.\nZingsang thobaih in tua lo ah va pai hi. A lungkim zah in nai-lang sung ding pengkul tum ziahziah hi. A pengkul tumsin aman ciangin hong pusuah leh, tua nupa-te a zanluppuan uh tawh vantung lam en kawmsa in, “Koi ah om hiam? Koi lai hiam?” Pengkul aw za napi hangin meii lah i mu mahmah kei aa” ci in a awng valval mu hi.\nRicky in bel a lungsim sungah, “tua pengkul tum kei hi lel veng aw…” ci sim giugiau hi.\nTua kum tamkhin nupa-te in Jesu hong kumkik ta sa uh hi. Jesu hong kum aa vantung inn ah la ta ding cih ngaihsun uh ahih manun lawp mahmah in nuam mahmah uh hi.\nJesu hong kumkik ding na ngaklah hiam?\nJohn 14:1-3 [ZIV] Note kilungmangsak kei un. Pasian muang unla, b kei zong hong muang un. Ka Pa inn sungah inndei tampi a om hi; om lo hileh kong gen zo ding hi. Note om nading mun bawlkhol dingin tua lai-ah ka pai ding hi. Pai-in note om nading mun ka bawl khit ciangin ka omna munah note na om theih nadingun hong pai kikin note kong la ding hi.\nSee also What Is Adventist Eschatology Good for?\nMangmuhna 1:7 En un, meiipi tawh amah hong pai hi, mit khempeuh in amah mu dinga amah a sunlette nangawn in a mu ding uh hi; leitung a mite khempeuh ama hangin thum ding uh hi. Tua bang hi takpi ding hi! Amen.\nTangthu: Signs of the Times, March 2002\nPrev post Zeisu Birthday Gift Ding Bang?\nNext post Huihpi Nun Sung Lungnopna


url: =Maangmuhna 4 | Siantongluan\nHih thuteng khit ciangin ka khuadak leh vantungah kong a kihongsa-in a om ka mu hi. Peengkul awging tawh a kibang, kei kiangah thu a hong gensa awging mah in, "Hih lai-ah hong paito in. Tunung ciangin thupiang dingte ka hong lak ding hi," hong ci hi.\nThakhat thu-in Kha Siangtho tawh ka kidim a, tua vantunga tokhom tungah mi khat a tu ka mu hi.\nTua tokhom tungah a tupa pen Jasper leh Karnelian suangmanpha bangin taang ziazua a, a tokhom kimkot pen Emerald suangmanpha bangin suum pempam hi.\nTua tokhom kimkotah tokhom sawmnihleli om a, tuate tungah puanpak silhin kham lukhu a khu upa sawmnihlelite tu uh hi.\nTua tokhom panin khuaphialep hong taangkhia-in, awging leh vanging hong kipankhia a, a tokhom mai-ah Pasian kha ahi meivak sagih a kivak hi.\nA tokhom mailam tengah Kristal suangmanpha bangin a siang kilkel, limlang peekpi kiphah tuipi bangin a dum dide hi. Tua tokhom kiim a pang ciatah a nung leh a mai-ah mit a dimin a nei ganhing li a om hi.\nA ganhing a khatna pen humpinelkai tawh kibang a, a nihna bawngtal tawh kibang a, a thumna in mihing maitang nei a, a lina pen muvanlai a leeng lai tawh kibang hi.\nTua ganhing lite in kha guk ciat nei-in, tua a khate sunglam leh a pualamah mittang a dimtakin om a, a sun a zan tawlnga loin la sa uh a, "A beisa, tuhun, leh a tawntungin a om Vanglian Topa Pasian, siangtho hi, siangtho hi, siangtho hi," a ci uh hi.\nTua ganhingte in a nungta tawntung, tokhom tungah a tupa tungah a lungdamna uh ko-in pahtawi-in a phat simun\nnungta tawntungin tokhom tungah a tupa mai-ah tua upa sawmnihlelite zong bokin amah bia uh a, tua tokhom mai-ah a lukhute uh lawnin la sa uh a,\n"Kote Topa Pasian aw, nangmah in na khempeuh piangsakin, nangma deihna bangin na khempeuh omin, na khempeuh kipiangsak ahih manin, minthanna, pahtawina, leh vangliatna na ngah tawntung dingin a kilawm hi," a ci uh hi.


url: =Ka lutang tuikhuk hong hithei hen la, ka mitte khitui nak hong hithei leh ka mite kithahlupna hangin a sun a zanin ka kapkap ding hi.\nSehnel gamlakah khawlna ding bukno khat nei thei-in ka mite nusia-in a taisan thei hi leng ka ut hi. A vekpi-un angkawm hat hi khin uh a, thumanlo kim uh hi.\nA leii uh thalpeu bangin zang uh a, zuauthu bekbek a lawn khiakhia uh hi. Gamsungah thuman omloin zuauthu bekbek a dim hi. Siatna lam manawh tektek uh a, kei hong theilo uh hi, Topa in a ci hi.\nMi khempeuh a inn vengte uh kidawm uh hen la, a sanggamte uh muang kei uh hen. Bang hang hiam cih leh sanggamte khem hat ciat uh a, inn vengte khempeuh zong gensiat hat ciat uh hi.\nMi khempeuh in a vengte uh khem ciat uh a, thuman gen kuamah omlo hi. A leii uh zuauthu gen dingin kisinsak uh a, mawhna a bawl manun tawllua uh a, kisikzo nawnlo uh hi.\nSiatna khat khit siatna khat, a banbanin gamta uh a, zuau zong a phuakphuak uh hi. Kei hong thei nuamlo uh hi, Topa in a ci hi.\nTua ahih manin Vanglian Topa in a cihin-ah, "En un, amaute a sianthona dingun suangtui-in ka ze-et ding hi. Tualo ka mite bangcih nawn ding ka hi hiam?\nA leii uh thaltang lauhuai bang a, zuauthu a gen uh hi. A kam uh tawh a inn vengte kiangah a aw-zol uh hangin, a sihna ding uh a lungsim sung uhah a ngaihsun veve mawk uh hi.\nHih thute hangin gim pialo ding ka hi hiam, Topa in kong ci hi. Hih bang minam khat tungah ka phu lalo ding ka hi hiam?\n"Mualte-a dingin kapin tau un la, gamlak lonona munte-a dingin thumin tau un. Bang hang hiam cih leh tuate keu gawp a, kuamah pai nawnlo hi. Bawng ham zong kiza nawnlo a, vana leeng vasate leh gamsate a taimangta uh hi.\n"Jerusalem khuapi ninkholna ka bangsak ding a, se-alte tenna mun ka suaksak ding hi. Judah gam khuapite gamlak ka suaksak ding a, kuamah teng nawnlo ding hi," a ci hi.\nTua ciangin keimah in, "Hih thu a theitel ding mipil kua om ahi hiam? Hih thu a gentel theihna dingin Topa in kua tungah hilhtel na hi hiam? Kuamah in hih gam a kantan nawnlohna dingin bang hangin kisia-in gamlak tawh kibang ahi hiam?" ci-in ka dong hi.\nTopa in, "Amaute in a mai uha ka lah ka thukham nusia uh a, ka thu hong mangloin ka cih bangin talo uh a,\namau lungsim deihna zui tentanin a pu a pate uh hilhna bangin Baal nung a zuih man uh ahi hi.\nTua ahih manin Vanglian Topa, Israel mite Pasian in kong cihin-ah: En in, hih mite gamsai-in ka vak ding a, gutui ka dawnsak ding hi.\nAmaute leh a pute a pate theih ngeilohna gamdangah ka kithehthangsak ding a, a sih khit dong uh namsau ka nungdelhsak ding hi," hong ci hi.\nTua ahih manin Vanglian Topa in a cihin-ah, "Ngaihsun un la, numei kapte a hong pai dingin va sam un la, a kah siam tata vaikhak un," a ci hi.\nMite in, "Va kinawhsak un la, i khitui a luantheihna ding, i mitkhu a kawt theihna dingin eite hong kah uh hen," a ci uh hi.\nZion khua panin a kiza kahna awging in, "I kisia khinzo a, i zumhuai mahmah khinzo hi. Bang hang hiam cih leh amaute in i innte hong suksiatsak uh ahih manin i gam i nusia ding hi," a ci uh hi.\nTua ciangin keimah in, "No numeite aw, Topa kammal ngai dih un. A kam pana hong gingkhia thu na bil uhah lutsak un. Na tanute uh a kah dan ding hilh un la, na inn vengte ciat uh kah la hilh un.\nBang hang hiam cih leh tawlet vang panin sihna hong lut a, kumpipa innsungah zong sihna hong lut hi. Kongzinga naupangte vatmang a, sumbuka tangvalte vatlum hi.\nGamlaka ki-tha ek bangin misi luang kipaithang ding a, buhlom atsa kinusia bangin kuamah in a khawm kei ding hi, ci-in a gen dingin Topa in kei hong sawl hi," ka ci hi.\nTua ciangin Topa in, "Mipilte in a pilna uh kisaktheihpih kei uh hen la, mi hatte in a hatna uh kisaktheihpih kei uh hen. Mihaute in zong a hauhna uh kisaktheihpih kei uh hen.\nA kisatheite in, keimah, leitungah migitna, thuman leh thutang a zang ka hihna leh tuate sungah nuam a sapa ka hihna thu hong theihna uhah kisathei uh hen. Topa in hih thu kong gen khin hi," a ci hi.\nTopa in, "Vun ki-at hinapi-in vun ki-at mite gamtat bangin a gamtalote gimpiak hun hong tung ding hi.\nEgypt mite, Judah mite, Edom mite, Ammon mite, Moab mite leh a sam uh a mettom sehnel gama omte khempeuh zong gim ka pia ding hi. Bang hang hiam cih leh hih gamte khempeuh in a vun uh atlo uh a, Israel mi khempeuh zong a lungsim sung uhah vun atlohpi ahi uh hi," a ci hi.


url: =US, Las Vegas sungteng thautawh akapgawppa kitheita, mi 50 si, 400 liam :: ZOMI DAILY\nposted on 2 October 2017 at 10:29 pm Lomkholna: News, Sawltak, USA, World\nUSA, Las Vegas aom Mandalay Bay Resort & Casino ah thautawh mipi aphiak kapgawppa pen ki theikhiata cih Fox News pan kiza hi. Tua thautawh mi tampitak akaplumpa pen kum 64 aphakhin Stephen Paddock kici a, Nevada khuasungmi “Resident” khat kici hi.\nHihpa pen Mandalay Bay Resort & Casino ah zintung in aomkhat hi a, ama zintungbup lupna Room panin agalkap kici hi. Las Vegas Police te’n agenkhiatna ah tuapa amanding in SWAT Team te apai ciangin asisa in kimu cihi.\nMandalay Bay Resort & Casino ii inndawl 32nd Floor aom Room khat asaap hi a, tuapan in Route 91 Harvest Festival Concert kibawlna pen kidaldahlian ahih manin, ama lupnakhan panin mipi amuhpeuh aphengkapgawp cimawk hi.\nLas Vegas Metropolitan Police Department Undersheriff Kevin McMahill in agenkhiatna ah hihpa pen ama lupna Hotel Room sungah amanding in Police te apailian ciangin amahleh amah thautawh kikaplum cihi. Stephen Paddock ii aluanghawm gei ah amazat Rifle thau bekbek 10 valbang om cimawk hi.\nStephen Paddock pen Thursday (September 28) ni in Hotel Guest khatin zing atung ci a, tua azintungna Hotel Room panin Rifle thau honkhat tawh mipi pawibawl gualnuam in aomteng akapgawp cimawk hi.\nHih Stephen Paddock ii gamtatna, thautawh aphial kapgawpna hangin asi bekbekpen 50 bang phading kici a, aliam bekbek zong mi 400 valkhinta hi ci’n Clark County Sheriff Joseph Lombardo in genkhia hi.\nTuaban ah hihpa’n Hotel Room sungah bangci bangin tua Rifle thaute lutpihthei hidinghiam cihpen aki kansanlaitak cihi. Tuciangciang akitheihna ah thaukap pen amahbekmah hiding in ki ummawh hi.\nHih thautawh mi akapgawppa ii asanggam laiguizom khat ahi Eric Paddock in agenkhiatna ah ka sanggampa pen hihbang in adamtattheih nadingin bangmah kizoppih neilo hi. Kotheihna ciangciang ah Politics lamsang ahzong kihelna neilo, biakna lamsang ahzong kihelna neilo hi. Hihbang in agamtat pen lamdang samahmah ung, asi innkuanpih te kadahpih, ka khasiatpih mahmah uhhi ci’n genkhia hi. Sawltak #zomidaily\nUS, Las Vegas khuasung ah thau kikapna piangin tuciangciang asi mi 2 phakhin a, aliam zong mi 24 bang phakhinta cih Reuters pan kiza hi. Tua thaukikapna pen Las Vegas khuasung aom Mandalay Bay Resort leh Casino Sunday ah thupiang hi ci’n Clark County Fire Department officials te’n genkhia uhhi.\nLas Vegas Police te genkhiatna ah tua thautawi “Active Shooter” papen Casino asunghiam, apualamhiam ah om hiding ci uhhi. Koimunsan ah omlian cihpen kitheilo ahih manin, khuasung mipi te’n tua kuamsungteng nanawk khakei un ci’n Twitter tungtawn in LVMPD te’n pulakkhia uhhi.\nMandalay Bay akici pen Las Vegas Boulevard tungah aom hi a, McCarran International Airport agallam ah ahihi. Tua ahih manin Police te’n Las Vegas Boulevard lamzikpi pen khakcip uh a, khuasung mipi te ki hemkhiasak uhhi. Airport dongah buaina apianding ki patau mahmah hi.\nMandalay Bay ii alanglam ah Route 91 Harvest Music Festival kici pawipi akibawl laitak in thautawh kikapna apianggawp ahihi.\nJon Bessette kicipa ii genkhiatna ah Route 91 Harvest Music Festival ah pawi en in ka omlaitak hi a, nitak 10pm hunpawl in thauging tamveipi kaza cihi. Tuaciang in Stage tungah aom dimdiam Band te taikhia ngeingai uh a, mipi tezong lauthawng in kiphugawp uhhi.\nVideo: Mandalay Bay Las Vegas Shooting October 1, 2017\nHih atung a Video Clip nihte sungah thauging akizom in kilimzak mahmah a, tuasung ah akihelkha te adingin patauhhuai mahmahmawk hi. Tulaitak Breaking News hiphot ahih manin, athu akicianzaw in aki theihbeh ciangin Update huaite kizasak kikzel ni. Sawltak #zomidaily\nPrevious: Malaysia, Seremban ah Kawlgammi khat Heart Attack tawh mawtaw sungah si\nNext: Tulaitak Zomi vai ~ Pu Thangboi


url: =Zogam Khuapi Suahsak na (Urbanizing Zoland). A gelh - Pau Sian Lian - Laibu Saal\nHome > Thuluui/Articles > Zogam Khuapi Suahsak na (Urbanizing Zoland). A gelh - Pau Sian Lian\nZogam Khuapi Suahsak na (Urbanizing Zoland). A gelh - Pau Sian Lian\nA gelh - Pau Sian Lian\nA phazah kician taktak lian ka theihloh hang i Zogam Tedim khua ki-ukna sungah khua nonoteng kigawm siang leh 80 val pha-in, Tongzang ahih leh 30 val dingin ka tuat hi. Tua sang tamzaw tham ding hi. Cikha lam bel tuatthei keng. Tua khuate lakah ka neu lai-a kipan nung kum ciang dong dong ka zin teng gawm leng 18 ciangbang pha khinta hi. Ka zin kawikawina lak-ah lamdangsa-in ka dot kiaukiau det khat-in bang hang peuhmah in khua omnate tawng mahmah, gamla, mualkawm, kenkawm suanglak ah kiteeng hiam cih thu hi. Khua tam, mi tawm, sum omlo cih hi mawk hi. Leitang hoih ci-in hong genuh khua om lualo hi.\nTua ahih leh bang hangin hih zahta-in kithehthang ziazua i hiam cih ka dot leh, khanglui i pu-le-pate kilem lo, kitawng, kinuak, kido, gal lau, galtai, cih thute hang hi pipen hi. Hih kilemlohna thu gen ta dih ding bel hikei-in, Zogam khantoh nading lam tampi tak sung pan ka ngaihsutteh hih ki thehthang ziazua khua neuneute limtak geelsiam-in gawmkhawm theileng cih hi mai hi. Tua hih zole hang phatuamna, hamphatna tampitak hong om kha dingin ka lamen hi.\n1. Khua nonoteng khawmthei-in, milip limlim hong tam semsem leh sumbawlna phual (market) hong zai zaw ding hi. Sumzuak sumleina (trade) hong khauhpai semsem ding hi. Inn 40 a pha khua 4 kigawm leh inn 150 val hong pha ek dinga, huan pan piang mehteh mehgah ciang nangawn a kipan kizuak kileina hong khang semsem ding hi. Sumbuk zong hong tam thei ding hi. Tua lo sumbawl theih nading lampi tampi om lai-in teh.\n2. Kumpi lampan, ki-ukna tawh kisai hamphatna kingah beh ding hi. Khua neuneu (village) teng gawmkhawng thei lehang khuapi-meng (sub-town) khat hongsuak-in, khuano neu khat’ ngahtheih hamphatna pan khuapi-neu khat ngahtheih hamphatnate kingah beh ding hi. Gentehna-in, milip hong tam limlim leh lampi, lei, pilna sang, zato, siavuan siamah cih bangin mipi phazah tawh kituat, khua dinmun ciangtanna tawh kituak a kipia hamphatnate hong nawh zaw deuh ding hi.\n3. Gam tuamtuam pan huhna hong lutdan lemin, honlut, honzat theih hong om zaw ding hi. NGO zumte mahmah zong khua dinmun tawh kizui-in a kitusak hi-in i khua-ah mipi hong tam-in khuano pan khuapi-meng, khuapi meng pan khuapi suakto mawk lehang amau zong tua tawh kituak zum le huhnate hong pia thei pah ding uh hi. Gamdang tungsa i mipihte mahmah in zong khua-le-tui khantohna ding hong panpihnate-uh kigawm khawm theileh vai lianpipi, na lianpipi kizo khia dingin ka lamen hi.\nA dang hamphatna tampi om lai dingin ka um hi. Hihteng pen ommuan in ka lungngaih khak teng hi. Khuano (village) te pan khuapi-neu (sub-town) suaksak in, tua khuapi neu hong tam sesem leh pawlkhatte khuapi taktak (town) hong suak ding hi. Tua khuapi teng gawm khawm thei lehang ki-ukna phualpi (district office), tua pan state cih nangawn kizomto thei zawdeuh ding hi. Ngaihsut ding khat-ah, thunei’ khatpeuh pianna khua thupit bawl tuan cih omlo-in, a leitang hoihna zuidan, lampi sial lemzia cihdan tehna (criteria) hoih neih masak huai hi. Tua lo in thuzawhna peuh tawh hih ding hoihlo hi. Mipi makai, biakna maikaite le thunei zawdeuhte hih khuapi suahsakna nasep (process) limtak tel sitset masak huai hi. Khuapi suahsakna' hamphatnate amau i telsiang sak (convince) zawh keh hong lem lo ding hi.\nHih khuate a gawmkhawm hile hang pu-lepate phuhsa khua, neihsa leitang, ka lam kiatna ci-in nusiat ding haksa kisa mahmah ding hi. Pau-le-awkaih vai, beh-le-phung vai hangin zong a teeng khawm theilo phial tampi om ding hi. Tua mun ah, i veksik-in i kibatna ahi Zeisu Khazih sungah innkuan khat hihna le Zomi ah pumkhat hihna cih dinmun kibatnate mah siksan in hanciam huai hi.\nTua bangmah-in hih pen a thu-in gen a baih hang sepna taktak lam-ah baihngial lo ding hi. Kumpi lamte mahmah zong hih urbanization lam a kiva tawm kha ding hi. Tua ahih man-in kha 1 sung in kikhin hamtang ding cihdan, sun khatthu zan khat thu-in hih biangbuang lopthop hih theih hilo-in, hih khuapi lamzia a sin taktak, a siamte tawh kum 3,5,7 planning kigin masak huai hi. A kinusia khua a om leitang zatdan vai zong buaipi khat hong om ding hi. Kumpi-in mihau, sum nei khatpeuh zuak ziau cih bang, thautawi kipawlna khatpeuh buk tomsak cihbang, mipite’ upna tawh kituak lo biakna dangte’ sang le innmun ding peuh in a zatsim loh ding hong thupi mahmah ding hi.\nLai gelh Pau Sian Lian in Zomi eLibrary / Laibusaal ading in phalna ahong piak ahi hi.\nItem Reviewed: Zogam Khuapi Suahsak na (Urbanizing Zoland). A gelh - Pau Sian Lian Description: Rating: 5 Reviewed By: Cinpu Zomi


url: =Laibu simsim zo le'ng\nZomi sungah ‘theih tam, tel tawm’ cih kammal hong kizat mahmahna ahang hoihtak kanin hilehang laibu leh laisim a thupisim het lo ih tam luat man ahihi. Migen zaakna ciang bek tawh tampi tak lungkim lel uh a, kician taka kan ding hileh laibu asim hong kul ding ahihman in kuamah in hun pia zo lo uh hi. Pawlpi sia pawlkhat pen migen zaakna ciang bek tawh a lungkim lel uh a, bangmah kan beh se lo uh hi. Laisiangtho mun khat hong lem ziau in, gual khat khong hong sim ziau lel a, tua tawh nai khat val sung bang elzen in thu hong gen thei uh hi. A thugenna ah midang gensa khat peuh hong genkik in, ama hoihsak leh san theihdan peuh hong gen a, a kaal lakah ciamnuih khat leh nih hong hel kiaukiau thei lai hi. A za a ngai mipite nuinui sak zo uh ahihmanin cim lo uh hi. Ahizongin ciin ding vom ding tampi om khollo pah hi. Tua thugenpa in a Laisiangtho taang sim ii deihna leh tupna cian takin theiin gen thei hileh pawlpi mite pawl taitai cih bang om lo kha ding hi. Tua thugenpa in mipilte leh Pasian mizat Misiangtho te laigelhte khong sim in kician takin thukan hileh a thugen in vaang hong nei dinga, a Laisiangtho taang sim ii deihna leh ngim bulpi hong tel ding ahihman in mipite aa ding panin zong hong zaaknop mahmah bek tham lo in mangngilh pah cihbang hong om nawn lo dinga, Pasian thulaigil ngai takpi nuih nilohna leh lusukna cihte hong tawmzaw deuh ding hi.\nItna tawh "Zo Sunni" pa'n,\n1/27/2018 02:42:32 am


url: =ZCD vote na piak hang in na supna ding om lo\nZomi te ih om om na ah tawmlua hang, tha hat kei hang ci in mawk om leng bangmah ki sem zo lo ding hi. Tua a hih manin dinkip ding leh ki pawl khop ding thu pi hi. Nidang in ZNC hun lai pek pan in tu a ZCD dong hong om pih ih biak Pasian tung leh makai tetung ah ih lung dam hi. Zomi te in ZCD in meekuang a lui thei ding a hih nak leh ZCD vote piak hamtang pel mawh ding a hihi. ZCD (Zomi) pen ih sihpih ngam kul a, ih nuntak pih ngam kul hi. Nau pang hang cih na om lo a, Zomi ih hih nak leh ki pawl khop theih ding, Zomi a din pih ih hih na angtang huai hi. ZCD pen pawlcing ding in ih thahat ding ka deih hi. Gamdang tungsa Zomi te in sum bek ci lo a ih gam a ding cih ngim na ih neih kholh kul hi. Kawlgam a om Zomi te in nuntak khuasak haksa lua in Politics lam pen kua mah in ki thei lo in ki sem zo lo hi. Tu in tawmtawm bek ki theikiau kiau kha pan hi.\nBangbang ahi zong in Kawlgam ah ZCD in kiteel na lutthei ding a hih nungsang, Zomi te in panpih kei mawk leng Zomi ih hih na bang hi mawk dinghiam?Kawlgam ah Zomi ki pawl na min tawh kiteel na alut thei kua om hiam? Ki pawl tuam tuam tam pitak te in bang mah sem zo lo uh hi. Tu lai tak a ZCD pen Kawlkumpi in meekuang luikhuan hong piak nungsang tu a hunhoih pen khahsuah loh ding thu pi hi. Mailam hun ah zong ZCD hong om den ding maw ki thei lo hi. Gamdang a om Zomi tampi tak te in vote pia thei lo hi, a hi zong in ih gam a om khat in vote a piak theih na ding in midang te ih tawsawn thei lua hi. Vote tangkhat ih cih pen man pha hi. Vote tangkhat hang in gamkhat kilam dang zo hi. Zomi ih veina, gamleh minam ih it taktak na tawh nasep ding kisam hi. Zomi a ding in mai zum lo ding hi hang. ZCD pen pan pih taak hi.Sumtawh ih huh zawh keiphial leh zong vote tangkhat ih pia thei hi. Ei tektek in vote Ih piak theih kei leh zong midang te ih hanthawn sawn thei hi. A zenzen in bangmah lah huh nuam lo in na om leh gensia kei beek in.Ki pawl khop ding leh ki thanem sak lohding thu pi hi.\nZomi khem peuh in ZCD vote ih piak theih na dingin han ciam ni. Vote ih piak hang in ih sup na om lo hi. Bangmah sup na om kil kel lo pen banghang in pia lo ding ih hi hiam? 2015 kum ki teelpi na ah ZCD in a ngah na ding in Zomi khem peuh in ZCD vote pia a, ih pan pih ding thu pi hi. Tu tung a vote tangkhat na piak hang in ih Zogam suakta zo ding a, ih supsa gam leh mun, sup na tuam tuam te ki ngah kik zo ding a,khangto in khangki lamdang zo ding hi cih phawk in.\nLunggulhna, tupna kician nei a, a hanciam mi ading in hih leitungah a piang zolo ding a om kei hi.


url: =Tehpih omlo Tuunnu itna ~ Dong Mung :: ZOMI DAILY\nposted on 5 May 2020 at 2:20 pm Lomkholna: Article, Dongmung, TuunlehZua\nIsaiah 54: 10 “Bang hang hiam cih leh mual liante kihemin, mual neute a kikhin zongin nang kiang pan ka itna kip paikhia ngei lo dinga, na nopsakna ding keima thuciamna kiin lo ding hi,…”. I Nute’n bangzahtakin hong it hiam cih Canada gam a thupiang tungtawn in lungngai pha in, I Nute hong itna phawk kik dih ni!\nTuma kum tam lua nailo khat in Canada gam a thupiang hi bang ahi hi. A ithuai mahmah naupang David in leitung nate a sin, a phukhia dingin hong piang khia hi. A nu zong nuam mahmah in nuihmai siusiau den mai hi.\nNikhat a tapa David a ihmut laitakin Luai ah sialin amah Huan ah a pai hi. Huan sungah a vak lai takin upmawhlohpi khat in a inn uh mei in hong kaang hi. Huan sung panin a khua daak leh a inn uh kaang keei ahih manin thakhat in tai vingvenga a tapa honkhia dingin inn sungah a lut sawm hi.\nKaamsiatna tawh nupi nu tuanna motor hong tuahsia in a nu hong si hi. Tua thu a zak ciangin a tapa nuam sim pian hi. Tua ciangin a nu teenna innah pai in a nu lai thupite encian dingin hong pai hi.\nTua bangin lai thupi dinga a upmawhte a etkawikawi leh a nu thu ciaptehna(diary) laibu lui mahmah khat hong mu khia hi. Tua laibu a et ciangin lamdang sa mahmah hi. A laibu sungah\nDavid pen kisiikna lianpi tawh ‘ka Nu’n kei hangin hibang a thuak himawk maw’, ci-in khitui luangin a kap hi. Ahi zongin ziakaai lua ta hi. Sanggamte aw na Nu hangin na maizum in milak ah na zumpih ngam kei kha hiam?\nNang sam mam zilzial ding hong deih manin ama sam ton chingcheng a, nang sam zol dikdek ding hong deih manin ama sam keu geugau hi! Nang melhoih in na nosuah niknek nading hong khualna in ama mel ham suah gemgam in melsiat lawh hi!\nNang duang cing in na etlawm nading hong khualna in ama eelkul khiukheu liangin nang hong puapua a, ama’n duang cinloh lawh hi! A etlawm zilzialin na kizep theih nadingin amah a keek chipchiap tawh om lawh hi!\nNang gilvah in nuam tak na om theih nadingin ama gilkial in khuisa zaw hi! Mite lakah na maizum loh nadingin ama’n simmawhna, kona, maizumna tampi hong thuak lawh hi!\nMite bangin na pil, na siam ding hong khualna in, ciintui guh kaang liangin nang ading nasem hi. Na tuunnu a pham nua ciang kisik kik in naubang na kah sa’ngin tang bang a dam lai, lungdamko in ama adingin nungta in! Dong Mung\nPrevious: Tulaitak Malaysia Covid-19 pulpi Lock Down vai in Zomite haksatna zia\nNext: Numeite a siasak thu nam (9) ~ Job Cinpi


url: =University sangkahna ah sangnaupang te suakta takin teeltheih khuan :: ZOMI DAILY\nposted on 12 June 2020 at 2:32 pm Lomkholna: Article, Education\nKhantoh theih nading lampi tuamtuam te lakah University sang ah pilna sina zong khantohna namkhat ah kihel ahi hi. Sang ih kah ciangin sang lai bek sin lo-in adang thu leh la tampi ih sinna ahih manin sang ih cih pen gamh piak bangin pilna leh siamna ong kipiakna mun ahi hi. Khangno ten ih ngimlehtup te a tangtun nadingin ih sepna mun pen sang ahih manin suakta takin ih teeltheih ding kisam hi. A kahnop lohna sang, a ukloh lai asin kha tuni dong sang naupang om lai hi.\nBang hangin tua bang dinmun kituak kha hiam? Sang naupang ten amau deih deuh lam lai (major) suakta takin teelkhuan om hi acih uh hangin a kah taktak uh ciangin thu nei ten a na geelkhol khin ahih lam kimu hi. Gentehna in sang khat ah sin deuh ding lai (major) 12 a om hileh sang naupang khat in ama sin nop khat teel thei hi. Ahih hang tua bang dinmun ih et ciangin siauh khuan om a, sin khuan kingah lo hi. University sangkah ding asiau sang naupang te, thu nei ten a tan sawm mat uh tawh sit in a teel uh ahihna kimu thei hi. Tua ahih manin tan sawm on na mat pen a thupi mahmah dinmun ah om hi.\nMat hoih tawh tan sawm a ong sang naupang te adingin amau kahnopna sang leh deih deuh lam (major) teelkhuan tam zaw a, mat atawm sang naupang te adingin teeltheih khuan om lo hi. Sang naupang khat’ ukna leh siamna en lo in ama tan sawm mat bek tawh en in deih deuh lai (major) teelkhuan om hi. Tua ahih manin sang naupang khat in ama sinnop lai leh thunei ten a teel sak uh lai (major) kikal kisongsawlawi thei hi. Tua bang dinmun teng hangin sang naupang ten pilna a sinna uh ah suakta takin teelkhuan om lo a hihna ong lak hi.\nkawlgam ah kumpi ten sang naupangte amau gamke (state/region) sung tekah a kinai napen leh a kilawm napen sangah sang kah sak uh hi. Chin State pan tan sawm gualzawhna anei sang naupangte ahih leh Kalay University leh Monywa University ah kah sakin Falam leh Thantlang gamhuam sung ate bel Hakha College ah kah sak uh hi. Tua danin ciang tan uh hi. Hih bangin a ki ciangtan sakna hangin suakta takin sang leh major teelkhuan aneih loh ban vuah sang naupang te akantohna ding uh khaktan thei hi.\nGentehna, Falam leh Thantlang gamhuam sung pan tan sawm ong te Hakha College bek ah kah thei ci ni. Sang dangte ah a kisin thei computer, manglai akipan tintan tuamtuam te akah nop uh ciangin kisapna tampi om ahih manin sang naupang te khantoh nading zekai sakin supna piang thei hi. Tua ahih manin sangte a omna mun’ dinmun etloh phamawh hi. Ih sin a kibat hangin ih sinna mun kibanglo ahih manin ih siamna zong a banglo thei a hihna kimu thei hi.\nSang naupang te suakta takin teelkhuan piakna pen kongkhak ahon sak tawh kibangin nakpi takin thupi hi. Sang naupang te amau kahnopna sang leh asin nop uh lai te ateel uh ciangin amau theihna cin/kifit ahih nak leh adang kalh tuamtuam nei se lo in suakta takin akah asin ding uh kisam hi.\nTua bang hilo in kumpi in sangkah nading mun cih thadah a sin ding uh lai nangawn amau ciaptehna bangun akah sak uh leh sang naupang te akhantohna ding uh khaktan bek tham lo in sang naupang te pil tungtuang ngei lo ding uh hi. Tua ahih manin pilna lamah ih khantoh zawk nadingin sang naupang te thukhun leh ngeina dan in cici lo-in suakta takin ateel theih nading uh kongkhak te ih honsak ding kisam hi. Note: Written by Cer Kheng Mual, and translated by Langh Sian Khai\nPrevious: USA, Indiana pan Sia Thawng Langh Tung (Nahnuai, Ngaihte) in hongnusia\nNext: Tungzang Times pan Ngalbual leh Thalmual lampi vai genkhiatna


url: =Zomi Nam ciaptehna Ni ~ Capt. Mang Tung Nung :: ZOMI DAILY\nZomi Nam ciaptehna Ni ~ Capt. Mang Tung Nung\nposted on 4 February 2009 at 12:48 pm Lomkholna: Article, Politics, Zomi Nam Ni\nChin Witthitha Daing A (7) Veina\nZomi Nam ciaptehna Ni\nCaptain Mang Tung Nung’ Thugenna\nHun-ukpa leh hong kikhawm mipi te aw, tu ni-in a (7) veina Zomi nam te’ ni hunah thu gentheihna hun ngah ka hih manin nakpitak ka angtang aa, ka lungdam mahmah hi, cih thukong honna in kong gennuam hi.\nHong kikhawm ulian makai te leh mipi te aw, tu ni-aa kong luikhiat nop thu bulpi-in, “Eite in banghangin Zomi Nam Ni, thupitak leh nopci takin bawl ih hi hiam?” cih thu ahi hi. Zomi Nam Ni ih cih in thudang hilo hi. Gam Kigawm Kawlgam sungah Zogam (Chin Witthitha Daing) leh Zomi (Chin Amyotha) om taktak mah hi, cih pen a kip semsem nadingin pholaak aa, pahtawina ahi hi. Banghang in Zomi Nam Ni pen Zo minam buppi-in a bawlhuai Ni thupi hi, ci-in ki ciamteh hiamcih leh;\nZomi te pen Kawlgam taangthu ah a kilangh, a om takpi ih hihna,\nZomi te in gam ih neihna,\nZomi te in biakna, ngeina leh lai a tuamin ih neihna,\nEite pen Zomi minam ih hihna, cih te hang a hi hi.\nHih bang ni thupi ni manpha hong piankhiatna pen a thubaih hi\nHetlo hi. Zomi minam buppi-in nuntakna leh neih le lamh paaikhia aa hanciamna tawh hong piangkhia ni manpha ni thupi ahih manin tuni pen Zomi khempeuh, Zomi lungsim nei khempeuh, Zomi te om hi, ci-in a kipsak mite khempeuh in a kip tawntung nadingin zahtaakna tawh hanciam in bawlciat ding uh hi, cih pen uplah nading omlo hi.\nHong kikhawm mipi khempeuh te aw, Zomi te in Zomi Nam Ni a bawl manun minam dangte thusim lohna leh zahtaak lohna hi hetlo hi. Zomi Nam Ni ih bawl manin Zomi te in Zomi te zahtaakna, thupi simna bek thamlo in Zomi te in minam dangte zahtaakna leh thupi simna ih lahkhiatna ahi hi. Minam tuamtuam ki thutuahna a om theih nading in kamciam piakna zong ahi hi.\nEite in eima’ minam ni thupi bawl lo, zahtaak lopi-in minam dangte thupi bawl in ka zahtaak hi, cih thu pen khiatna neilopi ahi hi; Minam tuamtuam te kilem ki thutuakna cih zong om nawnlo ding hi. Tua ahih manin minam tuamtuam te kilem ki thutuak ding a lunggulh taktak te in amau tawh kisai minam ni te bawl hamtang ding uh hi; Minam dang te zong a mau’ minam ni thupi te thupi saan in a bawl nading un limpha takin hanthawn ding uh hi.\nA zahtaakhuai mipi khempeuh te aw, Zomi te in Zomi Nam Ni a bawl manun gam kigawm buppi sukha in kisiasak hi, cih piandan khat upna a nei ki om hi. Tua pen upkhialhna, gen khialhna bek mah hi kha ding hi. Gam Kigawm Buppi ki lemna a susia thu te kan ni ci le’ng:\nMinam lungsim neihlohna,\nGam Kigawmkhawm lungsim neihlohna,\nMinam khat le khat ki deidanna,\nKi lemkim ki leekkimna omlohna,\ncih te khempeuh in kilemna hong susia thei thu te hi, cih pen eite in kip takin ih um hi. A sawtlua nailo taangthu khat enkik pak le’ng: Zomi te pen minam lungsim in gawmkhawm in ki thutuak uh hi. Tua ki thutuahna hang in gamkeek Mikaang lehdona, Japan te lehdona, gambup suahtaakna, Gam Kigawm Buppi piankhiat sakna leh Gam Kigawm Buppi a kitapkhap loh nading nasepna te ah minam dangte tawha kibang in nuntaakna, neih le lamh paaikhia in, hanciam takin na nasem uh hi. A hanciamna uh leh a kipiakkhiatna te uh a kitel sinsen hilo ahi hiam?… Hih pen minam lungsim neihna ii’ hansuahna pan hong piangkhia a hih lam kilangh hi.\nA zahtaakhuai mipi khempeuh te aw, Zomi Nam Ni ih bawlna in, minam tuamtuam te kilem kithutuak nading leh Gam Kigawm Buppi a kip nading hi, cih te kong gen khit ciangin Zomi Nam Ni hong piankhiatna a hang bulpi te kong gentel nuam hi. A beisa 1948 kum January kha ni 4 ni, zingsang nai 4 leh minit 20 hun in hih ih Gam Kigawm Buppi pen Mangkaang (British) te’ khutnuai pan, ei le ei ki-uk a suakta kumpi gam khat in a ki taangko zo khin ahihna thu mipi nautaang buppi-in ih theihtek ahi hi.\nHih bang aa Gam Kigawm suahtaakna ih ngah khit tak ciangin Zogam sung aa om ukpi te in a sawltaak te uh pawlkhat Zangkong ah paisak uh aa, Gam Kigawm kumpi tungah amau’ noptuam nading va ngen uh hi. A nget uh thu pen; Nidang aa a ngah den uh ahi ukna thuneihna leh siahtung siahphei te mipi te in a nialna uh thu ah amau’ noptuam ngah ngei te kipelh lo in a ngah paisuak nading un, kumpi-in gammi te tungah thupiakna khat abawl nading, cih thu ahi hi.\nHih bangin a nget uh ciangin Gam Kigawm kumpi-in, ei’ gam pen Democracy gam ih hih manin Democracy ngeina bangin na khempeuh mipi’ thukimna tawh ki semthei bek hi. Mipi’ deihna tawh a kilehbulh thupiakna tepawl pen bawl huailo hi, ci-in thu zasak kik hi. Lungkim zo tuanlo ahih manun, Zogam ah thu kantel pawl khat hong phuatsak nading un ngenthuah leuleu uh hi. Kumpi-in thukim in saang hi.\nKumpi-in U Vawm Thu Maung – Zo vuanzi, U Thein Maung – Daing Menzi, U Soe Win – Pilna lam Mangpi te a kihel Commission khat phuanin Zogam ah thukantel dingin sawl uh hi. A masa in Tedim gam ah pai uh aa, makai te leh mipi te tawh ki mu in dong uh hi. Tua hun lian takteh nautaang buppi-in, ukpi te’ thuneihna leh siahkaihna te a thukim hetlohna uh nakpi takin pulaakkhia uh hi.\nKhalkha leh Falam gam te ah zong pai-in va kan kawikawi uh aa, nautaang buppi-in Tedim aa mah bangin nakpi takin ukpi te na nial uh hi. Thu kanpawl te in a kan kawikawi khit uh ciangin Zogam Falam khuapi ah a kibawl Gam Kigawm ni (Pyidaungsuh nae) hun bawlna ah va kah lai uh hi. Kumpipa Sat Swe Thaik leh kumpi lam thunei ulian te zong tua hun ah kihel thei uh hi. Tua kikhoppi ah Tedim, Falam, Khalkha, Kanpelet, Matupi, Paletwa gam te panin mipi’ taanggmi tulnga bang ki kaikhawm uh hi.\nGambup Ni nunglam ciang in taanggmi khempeuh thu kikupna kinei aa, tua sungah; Mangkang te’ khutnuai pan a suakta Kawlgam ah Zomi mipi te’ lunggulh thu te, gambup kumpi te tungah puaktoh dingin ki thukim ciat uh hi. Tua a kikup uh a thukim uh thu pen: Mipi/nautaang te’ deihna bangin, ukna thu neihna leh siahkaihna ki-ukna lui pen puahpha aa, hong kheel sak nading un thusunna leh thukhentatna ahi hi.\nHihbang thusunna hongnei pa pen hong nusia sa ahi, Subedar Thang Za Kai (Tuithang khua,Tedim gam) ahi hi. Thusunna a thukimpih tepen U Han Bung Thang (Kanpetlet gam Lumyosuh Hlutdaw Ahmat lui) leh U Chawn Mang (Laizo khua, Falam gam) te ahi uh hi. Hih thusunna vote khia in a khen uh teh, mi 5000 sung pan mi 17 bek in nial in mi 4983 te in ki thutuak takin thukim in kipsak uh hi. Hi ci bangin a tamzaw thukimna tawh ukpi te thu neihna ki beisak ahih manin Zomi mipi te in Democracy ii’ thu luanzia a theihcianna uh a kipatna ahi hi.\nHih bang teng khit ciangin thu kantel pawl te in ukpi te ii noptuam ding a kilawm khop ciang a ngah nading un Gam kigawm kumpi tungah nget sak niloh uh ahih manin Kumpi-in hehpihna sum Ks. 500000/ (5 Lakhs) ukpi te aading in pia khia hi. Hih hehpihna sum pen ukpi leh hausa pawlkhat in Ks. 70000/(tul sawm sagih), pawlkhat in Ks. 20000/ 5000/ 1000 pan atawm pen Ks. 100 dongin hawmkim ciat uh hi. Tua hun aa kipanin kum tampi a ki thuak ahi, ukna aana leh siahtung siahphei ngeina nuai pan mipi nautaang khempeuh in suahtaakna a kingah ahi hi.\nTua ahih manin February kha 20 ni pen kum tampi sung hong ukcip, sihuup meetdok ukpi ki-ukna – mipi deihna tawh beisak in, Zogam ah Democracy ki-ukna a ki phuhcilna NI THUPI khatin Gam kigawm buppi bek thamlo, leitung buppi-in hong theihpih nading, 1950 kumin Falam khuapi ah “Zomi Nam Ni” ci-in thupi takin kibawl hi. Tua banah kumsim kumsim in Zomi Nam Ni pen Tedim, Falam, Hakha, Mindat, Kanpelet, Matupi, Paletwa leh Yangon khuapi te ah kumpi’ huhna tawh hun kibang in kibawl hi. Hih pen Zomi Nam Ni hong piankhiatna taangthu leh ki kheelpina khat ahi hi.\nHih bangin taangthu sungah a minthang, Zomi nam bup in hanciam in a ki phutkhia, Zomi Nam Ni pen a beisa 1956 kum October kha kipat lamin Chin Affairs Council(Zogam Kumpi) te in a thu kikupna uh ah “Ki phiat hi,” ci-in khentatna nei uh hi. Hih thu khentatna pen ih taangthu sungah diipkuat huai suamna ih thuakna ahi hi. Hih thu pen thu paizia ngeina bang hi nawnlo hi.\nGamkeek te’ khutnuai pan suahtaak nading, ukpi ki-ukna beisak nading, Democracy ki-ukna phuh nading, ih gam suahtaak nading, gam kigawm buppi a kipden nading in hanciamna te lakah a minthang Zomi Nam Ni, cikziathuai takin phiatding, cih khentatna pen a tung aa hanciamna teng khempeuh nawlkhiinna leh paihkhiatna tawh a kibang lian ahi hi. Hih in mihing ahi lo, mihing’ lungsim a paailo te’ nasep-taangthu kisuamna lianpi ahih lam tel ding kisam pha mahmah hi.\nLeitungah minam ni te bangzah in ki limbawl hiam, cih, taangthu tungtawnin teci kong lakkhia nuam hi. Leitungah gamlian gam thupi pen ahi, America gamah minam zui, gamkhen zui-in Ni te thupi bawl tek uh hi. Soviet Russia ah zong minam zui Soviet te tawh kizui-in minam ni bawlding thu nakpi takin ki hanthawn uh hi. Ei tawh a kinai pen Sen(China) gam zong en mah dih un! Minam limbawl ding thuuk takin ki hanthawn uh hi. Hih bang aa thumaan hanciam sepkhiatna te hangin America gam, Soviet Socialist Russia leh Sen gam te in ki thuhual in a khangto, leitungbup in a muan gamlian gam thupi pen dongin leitungah minthang uh hilo ahi hiam?\nIh Gam Kigawm Kawlgam zong lungngai dih un! Shan, Kachin, Kayin, Kaya, Mon… cih bang minam khatciat in amau’ minam ni lim ngaihsut tek uh ahih lam, ki langh sinsen hilo hiam?! Hih bangin minam ni te ih lim ngaihsut ciat manin Gam Kigawm, cih – ki lawngkhat theihna hong kipkho thei ahi hi. Hih minam ni te om nawn kei leh Gam Kigawm (Pyidaungsuh) cih zong om nawmlo ding hi.\nTua bang lian mah in Zomi Nam Ni a kibawlna pen Gam Kigawm buppi a kip nading ahi hi. Hih bang ni manpha ni thupi phuatkhiat ding sangsik in phiatmaai ding khentatna te hangin Zomi te lungsim nasia takin liinglawng sak hi. Gambup Dialpi(Naingandaw Alan) aksipi 5 sung pan 1 a maimang ding aa bawlna ahi hi. Hih in Gam KIgawm Lungsim nangawn hong sukkhak ding ka lauthawng mahmah hi.\nHih bang ni thupi Zomi Nam Ni phiat ding aa, a khentat Zovuanzi (Chin Affairs Council) te, taanggmi (Kosale) te tungah dotna pawlkhat ka dong nuam hi:\n1. Chin Affairs Council (Taanggmi) te kua minam hiam?\n2. Hih taanggmi te in Zomi Nam Ni sukmit ding khentatna tawh amau’ minam nangawn zahtaak nawnlo ahih leh namdang te tungah bang ci bangin zahtaakna lungsim nei thei mawk ding hiam?\n3. Gambup dialpi ah aksipi khat aksi nga in a uumcih nasung pan aksi khat pen Zo minam te ii kiciaptehna ahi hi. Hih Aksi suphiat in beisak mawk ding ih hi hiam?\n4. Hih in Zomi te namdang te’ khut sungah sila hong suaksak nuam ngaihsutna kawi hi mawk lo hiam?\n5. Gam kigawm sungah a kilangh, a om taktak Zogam (Chin Wittitha Daing) pen a min kiphiat in a maimang ding aa bawlna hi mawk lo hiam?\n6. Ei Zomi te hoh bang minam in hong piansak sawm ei de! A beimang ding peetmah aa hong bawl takpi a hiam? Zomi mipi 5000 te in khentat in a kipsak uh Zomi Nam Ni, phiatding a khentat Zomi taanggmi 13 te pen mipi taanggmi taktak hithei nawn ding a hiam? Democracy kumpi te ii paizia ngeina hi nawn mawk ding ahiam? Chin Affairs Council te bang Council ci ta ding ih hiam?\nHih thu te siksan in Zomi te in kuakua’ suksiatna te thudon lo in, Zomi Nam Ni pen a khuakhua a gamgam ah kumsim kumsim in ih bawl tek na tawh Zomi nam a kipden nading, Gam Kigawm Buppi a kip nadingin ih hanciam ciat nading nakpi takin kong hanthawn phapha hi.\nA zahtaakhuai mipi khempeuh te aw, kumsim aa kibawl Zomi Nam Ni ahi, February 20 ni-in kumpi-in Zogam sung aa saang te leh zum tuamtuam te khak sak hi. Zogam kumpi-in Zomi Nam Ni kiphiat hi, ci-in a khentat khit uh tukum Zomi Nam Ni-in zum te saang te kikhak nawnlo pahlian hi. HIh in bang hong lak hiam, cih leh; Zogam kumpi(Chin Affairs Council) te-in Zomi nam buppi ii’ deihna pen zawhthawh thu tawh a langdo uh ahi hi. Hih thu ah Zomi mipi te in lukuun in mawkthuak zolo ding hi.\nZomi Nam Ni pen a loh theih loh in ki bawl hamtang ding hi. Democracy gam cih pen minam te’ deihna thupi saanding ahi hi. Tua hi aa, bangbang thupiakna tawh zum leh saang te a kikhak kei phial zong in zum leh saang ah a om Zomi te in hih NI(Zomi Nam NI) in ki lawngkhat in zum kahlo, saangkahlo, deihna pulaak in, Zomi Nam Ni bawl veve ding hi le hang, hih pen thumaan gamtatna ahi hi. Kuamah in thumaanlo hi, ci-in hong gen ngamlo ding hi. Kua in hong buaisak zo ding hiam? Hih bang nasepna pen minam dang te in kho takin hong thukimpih ding uh hi, cih ke’n ka um vilvel hi.\nA zahtaakhuai mipi khempeuh te aw, Zomi Nam Ni su mit dingin a khentat Zo vuanzi U Za Hre Lian in Falam khuapi panin gambup dialpi khai-in, thu genna aneihna ah; Zomi Nam Ni atuam akee aa ih bawl pen khiatna neilo hi, gam kigawmkhawm lungsim neihlohna tawh kibang hi, ci-in a gen kammal pen thu neu lua mahmah hi, nuihzaakhuai mahmah hi. “Gam leh minam” cih kammal a theitel mello tawh kibang hi.\nThudang khat in gen le’ng, gam kigawmkhawm lungsim a cih pen Gam Kigawm Kawlgam suksiat nading sepkhiatna tawh kibang taktak hi. Hih zah aa gam leh minam tungah a ciampeel kua dang om nawn ding hiam? Hih bang mihing te in ama’ minam nangawn zahtaak lo ahih leh kua minam te zahtaak peuhmah ding hiam? Gam KIgawm buppi ee leh! A zahtaak zo lai ding hiam? Hih pen a kilangh mahmah thu ahi hi.\nVuanzi U Za Hre Lian in gambup thuthak phuankhiatna zumpi (Radio Station) panin taangkona, Falam ah a genkhiat kammal te a tomin la ni ci le’ng; NGALKHUAHANG PEN MI HONG KINEIH BANG AHI HI. Lamkhat ah Va-ak Utong kineih taangthu tawh a kibang lian ahi hi. Hih thu pen Zomi minam khempeuh in ih theih gige ding kisam hi.\nThukhupna lamah kong gennop thu in: Zogam gamkee sungah gamthu ngaihsutna tuamtuam ki lamdang taleh Zo minam thu ah ahih leh Zo minam te ki thuhual ki lawngkhat aa ih om ding ka um hi.Leitung taangthu ah zong ngeina lui phiat in mipi’ deihna tawh ngeina hoih khat peuh a kiphuh ciangin, ngeina lui sungah hamphatna a ngah mi tawmkhat te pen cikmah hunin lungkim cih om ngeilo hi.\nNgeina lui pen mah a hihtheihna namkim uh zangh aa, hong thunluut kik nop ding uh a kitel sinsen ahi hi. Hih thu pen eite in ih theihtel khitsa thu ahi hi. Hih Zomi Nam Ni phiatmaaina ii’ a sungthu taktak pen ngeina lui a lunggulh ukpi te ii’ mapanna ahi hi; Mipi’ deihna tawh ki keelki vilvel hi; Mipi’ lunggulhna a sukmaai sak ahi hi; Democracy ki-ukna a muangzo taktak lo uh ahi hi; Hih pen akuul hetlo nasepna ahi hi.\nTu ni-in ukpi ngeina a kiphiat zenzen hangin ukpi te pen Zomi te in Unit Council, Village Council te ah Ohkathah panmun ah kikoih to veve hi. Hih mun ah Zomi te’ lungsim picinna leh lungsim thupina taktak hong kilanghkhia hi. Tua bek thamlo, Zomi minam te’ taanggmi (Hluttaw Kosale) dinmun nangawn ah ih koih to veve lai hi.\nHih thu te nuamtaksa in Zomi Nam Ni a phiatmaai ahi hi. Lamkhat panin ukpi thuneihna leh siahtung siahphei ngeina te a thunkik zawh nadingun, a hanciamna uh ahi hi. Hih bangin ih kalsuan tohtoh leh, hih ukpi te tungah Zomi mipi te in pi ngaihsut zolo in neumuhna lam ah piangthei zaw kha ding hi, cih a kisai mite tungah ka theisak nuam hi.\nZomi te ki thutuak nading – khantoh nading – gam kigawm sung mi namkim te si khat sa khat suak in ki-it nading – Gam KIgawm buppi a kip nading – Democracy ki-ukna hong tualbial nading in; Zomi te aading in a thupi penpen ahi Zomi Nam NI pen kumsim kumsim in, lungkhauh tak leh picing takin peello in ih bawl tohtoh nading in, a tawpna pen ah hanthawn in kong satsuah hi.\nZOMI NAM NI PI – kip tawntung tahen!\nZOGAMKEE kip – tawntung tahen!\nGAM KIGAWM BUPPI – kip tawntung tahen!\nMang Tung Nung (Hih thului pen Col. Khen Za Moong (Rtd) in Manglai leh Kawllai tawh agelh ‘Chin National Day Hong Piankhiatna’ cih laibu sung pan a ki letkhia kik ahi hi. Kawllai-in a sim te in a thu telzaw ding nahih manun a kicinglo te hong puahphat sak un) Itna leh veina lianpi tawh, J.K L Mang\nPrevious: Zomi Namni hongpian khiatna ~ Tg. Vungh Za Pau\nNext: Zomi Nam Ni leh I Tavuan ~ Vung Lian Mang\nMalaysia ah vanleng asetsia ahih manin, Emergency in awmtalsa in kumsuk


url: =Kum 81 aphakhin puteek khat High School laivuan kipankik :: ZOMI DAILY\nposted on 7 June 2017 at 11:04 pm Lomkholna: Education, News, Sawltak, World\nPalestinian puteek kum 81 aphakhin khat pilna lunggulh mahmah ahih manin High School laivuan kik cih Reuters pan kiza hi. Tua puteekpa minpen Abdel-Qader Abu Ajameyah kici a, lai hahkat mahmah in, lametna lianpi tawh High School laivuan kipankik cihi.\nAmahpen Israeli-occupied West Bank, Hebron ah anzuak “Food Salesman” asemngei khat hi a, ahi zongin tu’n Pension lakhin hi.\nNungkum inzong kumpi laivuan “National Test” tawh High School Exam atu hi a, ahi zongin kia citciat hi. Ahi zongin lungkiatding in ngaihsunlo in, tukum ciangin khatvei High School Exam atukik ahihi.\nAmahpen tazong akigawm in 14 anei hi a, tuzong akigawm in 36 neikhin hi. Atute pawlkhat in apu uhtawh kimawlding zolzol uh a, tuabang kawmkal ah nikhat in nai 5 sungta bang lai simden cihi.\nPilna pen ka lunggulh mahmah khat hi. Teeklua, kumtamlua cihbang paulap in pilsinna pen khaktan theilo hi. Pilsintheih nadingin kum ciangtan omlo hi ciphinphen in hanciam mahmah hi.\nKa khanggui sungah pilna pen athupisak khanggui ahihding limhoih alakkhat kahihding ka lunggulh mahmah hi. Pilsinna pen khawlloding hi’ng ci’n genkhia hi.\nAbdel-Qader Abu Ajameyah pen nungdiak in Stroke ngahvat ahih manin laipen hoihtak gelhtheinawnlo citciat hi. Tua ahih manin laivuanna dotna tepen kamtawh dawngkik in, agei ah numei khatin gelhkhiatsak cihi.\nPalestinian Central Bureau of Statistics te pulakkhiatna ah Palestinians sungah laitheilo pen kum 15 tungsiah lakah 3.3% bek om cibilbel hi. Arab gamkhempeuh lakah Palestinians pen laitheilo atawmpen khat ahihi.\nAbdel-Qader Abu Ajameyah pen ama lunggulh ahi laisinna tawh kisai in innkuanpih te’nzong panpih mahmah uhhi. Adiakdiak in atute’n a nawngkai sakloh nadingin lai asim laitak in azi in atute kepsakden hi.\nRelated: Kawlte’ Makaih kipawlnate’ kikhen nate pan Zomite pilna ding\nAtapa kum 43 aphakhin khatin agenkhiatna ah kanu in kapa pen kum 18 aphapan High School sangnaupang khatbang in ngaihsun in laisimna, sangkahna te ah panpih mahmah hi ci’n genkhia hi. Kapa in pilna alunggulh pen ka innkuan un kaki pakpih mahmah uh cihi.\nLaivuanna Reslut pen July khasung in kitheiding ci a, aki theihkalding pen a innkuanpih te’n ngaklah mahmah uhhi. ZD Sawltak #zomidaily\nPrevious: Indonesia gamsung ah guaktang in avak numei khat kiman\nNext: College sangnaupang te apainopna khalo in lamkal ah anusiaziau Uber Driver kimanta


url: =Kei Maa Moral Politics (II) ~ Nicholas Pau :: ZOMI DAILY\nposted on 21 September 2020 at 10:01 pm Lomkholna: Article, NicholasPau, Politics\nParty Politics pen khat veivei Company Politics tawh kibang kasa hi. Tua hang zong hiding hi. Nidang, British ten, Kawlgam ong lak cil lai khawng-in, Kawlgam pen, India Province sungah ong koih-in, Company khat, Corporation khat ii ukna nuai ah ong koihziau ngei hi.\nLeitungah Gam tampi tak lak pan, Minam tuamtuam a etteh huai tam mahmah aa; tua Gam tampi lak pan, gam khat, minam khat ahi ziau gam tam mahmah hi. Tua Gam khat Minam khat gamte le Kawlgam dan aa Gam khat minam tampi gamte ki-tehkak thei phalo hi. Banghang hiam cih leh, I Kawlgam dan te pawl pen, Gam nei ciat minam tampi-te ki-gawmkhopna Gam ahih man ahi hi. I gam ciat pen ei ma ngeina ei ma danciat tawh a ki-uk minam tampi-te ahi hi. Tua ahih manin, I zat kammal ciat ah zong, hong uk-te min I nei hi. Gentehna in, Kachin(Wunpong) ten “Duwa”, Shan ten “Sawbwa”, Zomi ten “Ukpi”.\nBritish ten ong uk lai in zong, ong gawmgai-lo in, Ministerial Burma(Burma Proper) le mualtung gam teng pen, Scheduled Areas (Frontier Areas) ci-in, ong koih uh hi. I gam ciat ah, ei ma kampau, ei ma ngeina zangin, nuamsa mahmah lel in, kua mah dang zong a phawklo, a englo minam-te ihi hi. I gam sungah, I zat kampau, Zopau hi-in, Zopau I siam-aa, I zatlo’ kampau, zong aki samlo kampau ahi, Kawlpau le adang kampu khempeuh (Falam, Hakha, cih nengneng te aa kipan), I theikei pah hi. Tua I zatlo’ kampau I theihlo’ na pen, mibatlo’ na, tualniamna hang hilo in, kisamlo zatkullo, eima kampau ahih lo’ man ana hi lel hi.\nLeitung Gam tuamtuam ten zong, Kawlgam dan mah in, a gam sungah, Gamke ci ding maw, “State”, “Province” tuamtuam nanei uh hi. Ahih hangin, Kawlgam aa State tuamtuam te tawh ong kibatlo’-na pen, Kawlgam aa State te leuleu, Geographically aa State bek ong hilo in, ngeina tuam, kampau tuam, sandan tuam anei, Minam tuam, Minam dang khat ong hi leuleu hi.\nHih bangdan thuthuk pen, Zogam kheng aa, pilsin, siamsin ten ong phukha toto in, Kawlmi lo limlim, ong netniam nopna uh ahi zong, kumpi I cihcih ong nencip-te gamtat diklo’na te ong mu toto uh hi. Tua ahih manin, Mandaly College aa siamsin masasa amau aituam hamphatna, a nuntakna ding tampi tak nusia in, minam aa ding nasem dingin, mat le hen thuak ngam, bawlsiat thuak ngam, luang kham in, amau sepzawh zahzah tawh a thahat lai hun hoih-te Gam le Minam aa ding piakhia-in, ma ong pangto ciatciat uh hi.\nHih munsan ah, Mandalay College kacih na-in, tua hun lai, Zogam lampan tan (10) zo limlim Mandalay ah kikah phot aa, tuapan, Yangon University te ah a zomto thei cihdan ahih man hi. Hih bangdan aa kipia khia ka sanggam tanau sungpan zong khat le nih kihel in, kei bel neu lai lua mahmah ka hih manin, amau kipiak khiatzawh na hangin, kei tumtak in, a na angtang ngei mahmah khat hing.\nMogok ah ka tan lang(KG) kipat lai; Mogok pen, amasa in Shan-te aa hi-in, Shan Gam sungah a om hi-aa, suang manpha a pian ciangin, Mandalay Division sungah ong guanziauh uh ahi hi. Ka khanpih sungpan, “Nga-tat-pia” cih min nei khat pen, gol pen ahih manin, khanpih teng khempeuh tungpan siah la hi. Thangkhoi pum (2) I neih leh, amah pum (1) piakkul cih dan hi. Amah bel a ki-thusiamsak aa ki-nei hiding hiven, ken zong kaneih peuhpeuh ii a lang no ong hawm ding; kei tung ah no khatciat in zong, na neih peuhpeuh uh, a lang ong pia ding cihdan hi.\nKhanpih khempeuh in kihta ahih manin, a neih peuhpeuh uh bel, a lang apia hamtang dan uh hi. Kei utlo in, ka piak kei leh ong vuaksawm. Ken bel innpan bangmah a puazo bel hilo in, nidang aa, bawngnawi-vui sikkeu neu nih khawng ip neu sung aa ka Nu’n ong guansak hi in, amah tua alang pia mawk leng bangmah cian nawnlo mawk ding hi in. Ong vuaziau leh zong, a tha in ken a zo ding bel hi lo in, Kawlngian ci ding I hiam, ong vualo kik-in, khanpih teng khempeuh tung thupia; khanpih ten zong amah kita in, a sawl bangmah aa, kei ong gawtbawl (bully) ngeingai uh.\nAmah a omlo’ ciang ka khanpih pawlkhat in ong thumkik, maiet-kik saisai uh. Zingsang khat, pai baih-in, “Nga-tat-pia” kiangah, ka moh neih khat a lang hawm in, “ ken, hihpen, phal tak-aa lawmta aa kong neihna tawh kong piak hi. Zawhthawh thu tawh nong nget-te peuhmah kong piak ding ki-phal zo ngeilo ding hing ka ci hi. Tua aa kipan, ken, ama tungah bangmah apia nawnlo suak ingh. Neu lai thu mangmawh hi.\nHun lui, hun-siat lai, langpan(Revolution) hun lai aa, gampua, Liberated Area(L.A) lam aa, gamvai Politics vei, a sem Kawl-te pawlkhat in, a genpi uh ahi, “Burma Da Kyat | Chin Da Kyat” acih sial uh, ka KG lai aa, ka “Nga-tat-pia”; khanpih khempeuh tungpan a lang la in, a ma aa, a lang, a khanpih-te a piapa peuh ong phawksak pahpah. A khanpih teng in, a ma piak a lang hawm lailai le uh bang a ngahmawk tam?\nKhat veivei, tuni ciangdong mah hi. Minam vai te ah I dinpih sinsen pen kician sakzo taktak lo hileng kilawm kasa hi. A hun, a mun, tawh kituak-in, ki-lem nading deihluat na tawh, khat veivei, “Chin pen Zomi hi. Zomi pen Chin hi. Chin le Zomi a kibang hi”, cihdan I zakha theizel hi.\nKhatvei vei I kibatna-te I zon thapaih ciang, a kibanglo peuh kibang tektek zaw in; I ki-gamla tektek zawthei hi. I kibatlo’na-te I telkim ciat ciang, I kibatna tampi peuh kileh muhkik zaw-in, ki-pumkhatna ong om theizaw hi.\nA ki-pumkhat thei ngiatlo, minam khat peuhpeuh pen, tua bang aa a ki-pumkhat theihlo’-na uh ahang(The Why) a om gige ahi hi. Tua ahang pen, thudang hilo in, I kibatlo’-na pawlkhat hang mah ana hi lel hi. Tua ahih manin, I Minam sungah, I ki pumkhat theih nading, I lunggulh ciat takpi-leh, I ki pumkhat theihlo’-na, I kibatlo’-na, “A Hang”, (The Why) pen kancian ciat-aa; I kibatlo’na-te ki-banglo mah hi cih I telzawh ding ong kisam masa ding hi.\nTua bang aa, I kibatlo’na-te om mah hi cih, I sanzawh khit ciang in, I kibatna tampi-te damdam in I mu pan ding hi. I kibatna le I kibatlo’na-te, om mah hi; I kibatna pen “hih” hi. I kibatlo’na pen “hih” hi. “Hih” teng ah I kibang hi. I kibatlo’na te sang in, I kibatna tamzaw hi. Tua a tamzaw I kibatna-te, a kibanglo’ nang le kei, I vekpi aa ding, a thupi penpen hi. Tua ahih manin, “ hih’ pen i vekpi aa ding; I letkip ding; I dapphah(Principle) pi hi” ; ci-aa I tel ciang, om hi cih I sanzawh ciang, ki-lemna ong om pan ding hi.\nGentehna: Hih lai a sim thei, a tel thei teng khempeuh pen, atamzaw, I bulpi kibang ding I hi phot hi. A simtheilo, a tello atamzaw leuleu zong, I minam kibatpihlo’ ong hipah ding hi. A sim thei, a tel thei teng khempeuh zong, ki-bangkim gailo ding I hi lai hi. Tua teng khempeuh I thupiit bawltheih hun, I kilem hun ong hiding aa, I thahat hun leh, I khanto’ hun ong hipan ding hi.\nTuhun teh, Kawlgam vai ah Revolution hun ong bei pianpian ta-in, Parliamentary (MP) hun ong hi ta aa; hunsiat lai aa, luangkham aa, minam aa ding a kipia khia, I minam sung aa, Politics lam a thei, a siam taktak, nidang aa (Sangnaupang-te) I cihcih te sangin, tu nainai aa, ong phulkhia pawlkhat ki-tulmawh peuhmah keei I hih manin, khat veivei, I kampau-te, I pau maa in, I ngaihsun takpi (Think) mah hiam cih kei mimal in, na ngaihsun khathei zel ingh.\nKawlgam Politics pen, a dangdang-te sang’ zai(complex) zaw tham’ in, Kawlmi-te ii lungsim luanzia Politics zong a thei takpi kisam hi. Gam khat sungah om gai ahih zenzen hangin, Kawlgam dinmun ah, khang lam aa hoihpen ding khat pen, sak lam aa ding, a hoihpen ong hikhinlo hi. Banghang ciam cihleh, a gam neite kibanglo aa; i ngeina, i dante kibanglo ahi hi. A picing zo naailo nasep nasa-te a vei a kin, a thu thei teng in a zun ding ahi aa; a semngei, a thei-te, khuak manpha tampi I neih-te dotbawl aa, sepkhop ding ahi zaw hi. “I am the wisest man alive, for I know one thing, and that is that I know nothing.” – Plato\nA tung aa, Plato’s paunak a om mah bangin, I theihlo’ lam tak I ki-telna in, pilna lianpi khat ana hi gige hi. I theih ciangciang thei-in, I theihlo’ tampi a om gige zong, I ki-phawkkhak ding kisam hi. Lian T. Pau\nPrevious: Thuthak tomkim ~ The Tedim Post (21 Sep)\nNext: Pasian nasem makai lawhcing hihtheih nading ~ Cin Khaw Mung\nSelfie Photo kizaih laitak alawmpa uh tuikiatlam phawkkhalo


url: =Upna tawh ka kalsuanna ~ CS Khai :: ZOMI DAILY\nposted on 10 July 2014 at 11:51 pm Lomkholna: CSKhai, News\n1994 kum in Tansawm (High School) A tawh ka zawh ciangin, Pasian hongsapna tung tawnin Laisiangtho sangkahin Pasian na sepding ka khensat hi. Sangkah na dingin Mizoram ah sum ka thalawh hangin tua sumte sangkah na ding in a cingzo ding hi deksuai lo hi. Pasian in Moses, Joshua te kiangah na khe in na sikna mun na gam kong suaksak ding hi, ci a hih manin ” ki sinding, kalsuan ding” ci in upna tawh sangkah dingin bang mah keng mello in Falam, Zomi Theological College ka va tunghi.\nMiten sangsum pia ziahziah in Uniform lei na ding pia ziahziah ta mah leh, khuakhal lama, guahtui hongpai ding ih ngak lah bangin Pasian vanguah ngak tha pai in, ka om hi. Sumpiak zawhloh na hangin, siate in tamveipi zum sungah hong sam uh a, maizumna tamveipi om hi. A hi zongin ka lungsim sungah hong suak khat om den a, Hongsam pain hong nusia lo ding, tu laitakin sum ka piakzawhloh hangin, a hun ciangin hongpia sak zo veve ding ci in, upna ka nei hi.\nNi taksim in Pasian kiangah thumna leh tauna tawh thu ngen in, ni le kha, kumte hong beiciangin Pasian in hong sik in B.Th. 1999 kumin ka na zo thei hi. Pasian kiangah, ” God, you are never late, but nearly late” ka ci hi. Topa aw, ziakai ngei kei teh, a hi zongin ziakai dektak teh ka ci hi.\nB.Th ka manciangin phazota hi. Haksa pipi in sangkah kul nawn kei ci in, sangkah ding peuh mah ngaihsut in ka neikha nawn kei hi. A hi zongin Kawlpi ah ZCLS meeting ka vakah ciangin, mi khat in Laisiangtho sang kahbeh ding gupna thu genbangin hong genpih hi. Ni tak 1, nitak 2 bang hong genpih hangin, sum neilopi a, sang zopding ka lungsung ah hong suak zolo hi. Ka ngaihsun zo kei hi.\nA hi zongin, a ni tak 3 na ciangin ” Topa thu ka dong hi. Topa aw, sumneilo pi a, na thu sin beh ding, hong ki genpih thapai, na deihna om a, nang hong sawl thapai ahi hiam?” ci in thu ka nget le, Pasian in B.Th na kah lai a, hongsikpa, Jehovah Jireh na theih lai hiam? hong cih ciangin, hi mah ei Topa ci in, Pasian muanna tawh sang zopkik ding ka khensat leuleu hi.\n2000 kum a kipan in MIT, Insein, Yangon ah M.Div. sin ka ki pan hi. Pasian muanna liuleu bek tawh, sangkah ding a, ki pai himawk a hihmanin haksatna tampi om hi. Nitak sim mahin Pasian ka to den hi. Topa aw, na thu sinbeh ding nong deihsak ahih leh a sumding, sponsor ding hongpia masa ve, ka ci hi. Pasian thusin ding sangkah ding takpi, sum le paai bang mah kenglo a, ka paiciangin, lamkal ah, ka tha hong nem mahmah a, Rev. Job Thawngno kammal kawmpak leng, Abraham in a tapa Isaak tawh Pasian biakpiakna neidingin Moreh muallam a zuattawh ki bang ka kisa a, lam ka pai kawmkawm in, kuama muh loin, ka khitui lamdungteng ah a kia hi.\nTua bangin ka paipai leh cidam in M.Div.ka zopna ding MIT, Insein ka tung ngawngaw thei hi. Insein, MIT ka tunciangin ka sum bawmsung ka et leh Ks. 200 lai dal khat na, na om lai hi. Ka sum neih bukpi hipah hi. Midangte, a diakdiak in ih sanggam Kachin te, sangnau pang a, theihsa, sumbawl, suangbawl mihau te bangin sum le paai pua zihziahin, zang ziahziah zo uh a, mi hing tektek, Pasian na sem tektek hampha diak si uh e, ci in ka eng mahmah hi.\nMIT ah Falam sangkah laimah bangin Upna bek tawh kalsuan ka hihmanin, lai haksat, sum haksat in nisim in lummeibangin hongtuam den ahih manin, maitai zawhna dingin, ni hong suak ngeilo tawh kibang hi. MIT, Insein ah Sum le paai beitam a, Upna tawh kalsuan theih lohna sangpawl ahihmanin, haksa ka sa mahmah hi. Ka lupna tungah khitui luangin thu ngenin Topa ka hopih zel hi.\nSum le paai haksa ka suak luat ciangin, Pasian ka to zel a, na khempeuh nang a hi ci in, na kammal in gen ah, nang a hitakpi le kong ngetnate hongpia ding hi cin a, ka ci thei zel hi. Haksatna sungpan in Pasianin gualzawhna ni le khate hong mu sak hi. Ni le kha te hong bei toto a, Pasian in a misiang tho te zangin, sang man nading in vai hong hawmsak hi. Cidam tak le lungkim huaitak in M.Div. ka zo thei hi.\n2006 kum in Holland gam (The Netherlands) ah M.Th (Cross-cultural Theology) sinding in ka pai thei hi. Pasian in na khempeuh hongsik a, sum le paai haksatna bang mah ka tuak kha kei hi. 2009 kum a kipan The University of Hamburg ah Dr. Theol. Program sin theihna ding Topa mahin vai hong hawmsak a, sum leh pai haksat na bangmah tuaklo in tu niciang dong sang ka kah thei hi.\nPasian in a lamdang takin hong sik ahihman in Pasian tung ah lungdam ka koh ciangin, Laisiangtho sangkah ding ka kipat lai, ka ki thawidan te ka lungsim mitkha in mu thei zel a, Pasian hang bek ahihna ka phawk hi. Upna lo tawh kua mah in Pasian lungkimsak zolo hi, Lstho in a cih mahbangin, Pasian lungkimna in, Amah ih up ngeungau na ahihi. A hi zongin, UPNA ih cih, ei hamciam zawhthu tawh a ki neizo hilo zeel a, Pasian mah in hong neihsak ciang bek a, a ki nei theipan hong hi kawikawi zel hi.\nUpna tawh kalsuan na hangin Pasian hongpiak lamdang thuphate pawl khat hong ki gelh a hihi. Hi bang thu a ki gelh ciangin ki phatsakna, kisak theihna le, kisialhnop man hi lo a, Upna tawh kalsuan na hangin, a ki ngah Pasian hongpiak thupha te pawl khat a gen nuam ih hi zaw hi. Lungdam, CS Khai (Bochum, Germany)\nPrevious: Kidophuai Malaysia khuahun (July 10, 2014)\nNext: ZAM Thupuak :: 13 July 2014\nSingapore Zomi Khuado Pawi 2014 Sapna\nZYA pan Coronavirus tawh kisai thuzaksakna


url: =Minamkhat i neihding thunamnih ~ Job Thawngno :: ZOMI DAILY\nposted on 26 August 2016 at 12:43 am Lomkholna: Article, JobThawngno\nLeitung ah minam tampi tak om a, tua minamte, leitung bup in minam khat hi ci-in a ciapteh theih nadingin a kisam thu nam nih om hi. Tuate in minam ngeina kip leh minam lai ahi hi. Bangzah takin pilin, mimal i tam mahmah zongin ngeina kip leh lai kician i neih kei leh leitung in minam khat-in hong ciamteh theiloin hong phawk zolo ding hi.\nTuamah bangin Zomite zong leitung minamte sung ah mimal tawm, pilna niam, hauhna leh liatna a nei nailote ihi hi. Ahi zongin ngeina kip leh minam lai i neihnak leh mimal tam a, hauhna liatna a nei minam kicianlote sangin leitung in a theihzawk minamte ihi ding hi. I laite leh i minamte enpha a, puahto in kanpha in sem le hang minam ciaptehna athupi tampite lak ah minam ngeina leh lai pen athupi penpen ahi hi.\nNgeina i cih pen, akhiatna i gendan atuamtaum ahi hi. Ahi zongin kei muhna ah ngeina cih pen, “tanglai pu leh pate in a nuntak, a khuasakna uh ah azat uh ngeina tuamtuamte ahi zongin, mi namdangte tawh a kizopna uh ah azat dan tuamtuamte ahi zongin, hoih asakte uh zang toto uh a, tuate a sawtsawt teh zongsang-in, tua a zongsatnate uh Ngeina asuak ahi hi” ka ci hi. Bang hang hiam cih leh leitung minam tuamtuamte adingin Pasian in ngeina hongbawlsak kimlo hi. Leitung minam kim in amau’ nuntakzia tawh kituakin ngeina nei kim ciat hi. Tua ngeinate zongamun agam leh kim leh pam lawhna tawh kizui-in ngeina peeng semsemin a kikhelkhel hi.\nTua ahih manin ngeina cih zong hiteng lian hi ci-a kepcing den ding ahih theihloh hun zong om ding hi. tua ngeinate kepcing dingbek hilo-in puahtoh det ding ahi hi. Mi pawkhatin ngeina it mahmahin ahoih tawh ahoihlo tawh zatden dingin ngaihsun uh hi. Tua ahoihlo ngeina khat kepcingna leh zatdenna in minam itna leh khualna hituanlo hi. A khangto minam in akhangto ngeina neih kul ta hi. Phattuamna hong pialo ngeinate nusiat ding ahi hi. I nam a hong khangsak a hong laamto ngeina hoihte kan a, i puahtoh ding i mawhpuak ahi hi. Pasian hong mangngilhsak mimal supna baina a hong guan ngeinate ahih leh i ngeina hi cih loh dingin hoih hi.\nMinam kim in lai a neih mah bangun Zomite’n zong Zolai i nei hi. Zolai pen Cope Topa’n hong phuahsak hi a, minam lai i suahkhin hi. Leitung ah lai a cingtak leh a kimtak-a a neikim kuamah omlo a, amau neihlohte minamdangte aa sungpan kaikhawmin a kilaksak tawmtawm mah ahi ciat hi. Tua mah bangin Zomite in zong Zolai i sinna ah ei lai a, akicing nailo tampi mah omlai hi. Tuate i neih theih ding teng kan a, i neih zawhloh ding teng Kawllai pan ahi zongin, Manglai pan ahi zongin i laksak zawh ding thupi mahmah hi. tu mahmah-in zong i pau leh i laite kanin ngaihsun hi le hang Kawlkam pan-a i laksak ahi zongin, Mangkam pan-a i laksak ahi zongin tampi mah om zo hi. Kawlte in tua mah bangin Mangte’ aa pan a laksak tampi om a, Mangte in zong mi namdangte’ aa a laksak tampi mah na om hi. Lai pen puah tohtoh leh behlap tohtoh ding ahi hi. Tua pen lai a it mite puah phatzia ahi hi.\nLai it-in i puahnop leh lai i naaksim mahmah ding kisam hi: “A khangto minam in lai sim a, lai a sim minam in khangto hi” cih paunak a om mah bangin lai nakpi-in i sim ciang bekin i khan’toh nading mu thei pan ding hi. Kawlte paunak ah ” a na cih ngait mah bangin laisimna omlo-in khantohna kingah peuhmah lo ding hi. Hih i sim ding laite i neihtheih nadingin pilna a neite in lai-at in, sum elh paai neite in a bu-in bawlzawh nading hanciam kul hi. Khat bek ii pilna, siamna leh uukna tawh khantohna leh picinna om theilo ding hi. Ka minam pil hen, khangto hen, leitung ah a kidawk minam hi hen i cih leh i ngeinate puahto zuunto a, i lai mahmah puahpha-in laisimna tawh i kipattah ding thupi mahmah hi.\nPrevious: Zo Ngeina & Khantohna ~ Pau Do Lian\nNext: Vondeih Kep Ding – 47 (Pau Khan Kap)


url: =Lai Siangtho Thubulte’n Hamphatna Hong Pia Tam Maw? | A Lungdamhuai Thu\nKidal kholhna i bawl nading Lai Siangtho thubulte in bangci hong huh thei hiam?—Late 36:9.\n1. Lam lahna ba’hang kisam i hiam?\nPiangsakpa pen ei sang pil zaw hi. Itna nei Pa mah bangin, ei hong don hi. Eima thu suangin ki-uk dingin hong bawl lo hi. (Jeremiah 10:23) Nau pang khat in a nu leh a pate lamlahna a kisap mah bangin, i vekpi-in Pasian lamlahna kisam hi hang. (Isaiah 48:17, 18) Lai Siangtho thubulte in Pasian kiang pan letsong hi a, lamlahna hong pia hi.—2 Timoti 3:16 na sim in.\nJehovah thukham leh thubulte’n tu hun ah ahoih pen nuntak zia leh mailamah tawntung nuntakna i ngah na’ng lampi zong hong hilh hi. Pasian hong bawl i hih teh, ama lamlahnate i zuih ding a thupi pen ahi hi.—Late 19:7, 11; Maangmuhna 4:11 na sim in.\n2. Lai Siangtho thubulte in bang a hiam?\nLai Siangtho thubulte in thuman bulpite hi. A thu tawh kizui-in thukham kikhung zong na om hi. (Thu Hilhkikna 22:8) Thubulte pen a thu tawh kizui-in, i tel theih na’ng eima ngaihsut siamna i zat kul hi. (Paunak 2:10-12) Gentehna ah nuntakna in Pasian kiang pan letsong hi, ci-in Lai Siangtho in hong hilh hi. Hih thubul in nasepna, inn sung leh khual i zin sungin zong lam hong lak thei ahih man in tuahsiatnate pan kidaalna hong pia hi.—Sawltak 17:28 na sim in.\n3. A thupi thubul nih pen bang ahi tam?\nJesuh in a thupi thubul nih na gen hi. Akhatna ah mihingte nuntakna pen Pasian thei-a it in citaka a na i sep ding ahi hi. Tua thubul masa in thu i khensatna khempeuhah thu hong ngaihsunsak hi. (Paunak 3:6) Hih thubul tawh kituaka a nungta te in Pasian tawh kilawmta-in, lungnopna leh mailamhunah tawntung nuntakna ngah ding uh hi.—Matthai 22:36-38 na sim in.\nA thubul nihna in mi dangte tawh kilem theih nading lam hong lak hi. (1 Korin 13:4-7) Hih thubul nihna na zuih leh Pasian in mite tung, a bawl dan a etteh na suak hi.—Matthai 7:12; 22:39, 40 na sim in.\n4. Lai Siangtho thubulte’n hamphatna hong pia tam maw?\nLai Siangtho thubulte in itna tawh innkuan kithutuah nading hong hilh hi. (Kolose 3:12-14) Lai Siangtho in kiteenna pen khan tawntung hi ding, cih tua thubul tawh innkuan kipsak hi.—Marka 10:7-9 na sim in.\nLai Siangtho thu hilhte zui le hang neihzah tawh lungkim a, lungdaihna ngah ding hi hang. Gentehna in, mihau te’n a na sem dingin Lai Siangtho thubul a zui, a diktat, nasep a hahkatte a deih uh hi. (Paunak 10:4, 26; Hebru 13:18) Pasian’ kammal in i neihzah tawh lungkimin, neih le lam saangin Pasian tawh kilawmtatna thupi i sak zawk ding hong hilh hi.—Matthai 6:24, 25, 33; 1 Timoti 6:8-10 na sim in.\nLai Siangtho thubulte zuihna-in hong cidamsak thei hi. (Paunak 14:30; 22:24, 25) Gentehna in, Pasian’ thukhamah zu kham ken, cih a gen pen zui le hang tuahsiatna leh natnapite pan hong dal hi. (Paunak 23:20) Jehovah in a khomkhat dawn ding a phal hi. (Late 104:15; 1 Korin 6:10) Pasian’ thubulte in i gamtatna bek hi lo, i ngaihsutnate na ngawnah zong thu hong hilh hi. (Late 119:97-100) Tua i cih hang, Khristian mante in angsungbek khual in Pasian a bia uh hi lo a, Jehovah a pahtawi nopna tawh a sem uh hi.—Matthai 5:14-16 na sim in.\nPasian’ Lawm Koici Suak Thei Ding Na Hiam?\nJehovah lungsim tawh a kituak nuntakna tawh i nuntak ding hi thei hi. A manin ci leng, ama lawm suak thei hi teh.\nLetsong Ahi Nuntakna Thupi Ngaihsut In\nNau bawlsiatna, sithunna le ganhingte’ nuntakna pen Pasian in bangci muh a hiam?\nA khongin lai siangtho sinnate, na lemtaang hun le munah na ngen in.


url: =Ziinling icih in ~ Nk Khanno :: ZOMI DAILY\nposted on 22 April 2016 at 11:54 am Lomkholna: Article, Theihhuai\nZiinling icih ciangin leitang nuai aa om suangpite kitapkhapna hangin ahizong, meimual puahkhapna hangin ahizong, na khat peuh leitang tungah khauhtak in hong kiatsukna cihte hangin lei maitang kilok/kilinna pen ziinling kici hi.\nZinlinna kipatna mun lian pen ‘focus’ kici hi. Tua zinlina kipatna munsan i a tunglam aa aom lei tang munsan pen alai dawn (epicenter) kici hi. Ziinlinna kipatna pen lei tang nuai tawmkhat pan in tai tampi tak thuk suk thei hi. Ziinlinna kipatna le alai dawn pen kinai semsem leh lei tang tungah siatna tam in, ki gamla semsem leh ziinlinna tha nem semsem hi.\nAtam zaw in cileng, a thakhauh zinlinna a pianma ta in a thanem ziin ling masa thei hi. Tua a thanem ziinlinna pen mapai ziinlinna (Fore Shocks) kici hi. Mapai ziinlinna i’ thakhauhna pen kiteh theilo hi. Khat veivei ciangin bel a thakhauh zin ling vat thei ziau in, mapai cih bang omlo hi. Ahi zongin tua a tha khauh ziinlinna khit ah a thanem ziinlinna om kik thei aa tua pen ‘ziinlin khekleh (after shock)’ kici hi.\nLeitang sung aa akiphual sa ziinlinna pen zinling kici ziau hi. Ahi zongin tuipi nuai ah a kiphualsa ziinlinna pen “Tsunami’ kici hi. Ziinlinna hangin Inn te kicim, kisiat mah bangin Tsunami hangin zong tuipi te kilok in tuihualpi te in tuipi gei aa aom khuate vuk in sat gawp thei hi.\nZinlinna tha bangtawh kiteh?\nZinlinna thakhauhna pen tehna scale namnih om hi. Ahizongin Richter Scale tawh kigen zaw hi.\nRichter Scale icih in bang hiam?\nCharles Richter le Beno Gutenberg kici nate thu asiam (scientist) tegel in 1956 kumin a bawlkhiat uh ahi hi. Hih Richter Scale siksan in ziinlinna tha tawh kizui in a khauh le a nem cih bangin anam in kikhen thei hi.\nZinlin dan Tha khauhna\nNak khauhlua Richter Scale >7.5\nKhuahlua Richter Scale 6.0 – 7.5\nKhuah lualo Richter Scale 5.0 – 6.0\nTha nem Richter Scale <5\nZiinlin thakhauhna 4 sangin tamzaw leh kisiatna om theita hi. A thakhauhna tam semsem leh siatlawhna lian semsem cih ahi hi. Ahizongin aki patna mun in khuapi, khuanote tawh kinai leh siatna tam hi. Tua hi a, Ziinlin thakhauhna tawm mah taleh khuapi te tawh kinai zenzen leh siatlawhna tampi piang thei in, ziinlin thakhauhna tam mah leh khuapi tawh kigamla leh siatna zong tawmzaw thei leuleu hi ci’n mipil ten gen uhi.\n2010 kum lai in Haiti tuikulh, Post of Prince khuapi tawh kinai ah thakhauhna 7.0 tawh ziinling ahih manin mi 222,517 si in, sang thum val bang liam hi. Mipi awn khat val bangin ziinlinna dan thuak kha uh a, inn 97294 kisia gawp hi ci’n kiciam teh hi. Leitung ah a lauhuai pen dongtuahna in kiciam teh hi.\nTua mah bangin February 27 ni in Chile gam laizang lam ah thakhauhna 8.8 tawh zinling hi. Hih zinlinna ahih leh kum 200 sungin leitung ah akhauh pen ziinlinna tha in kiciamteh hi. Inn le lo, van le na tampi kisia hi. Mi 800 val bangin sihlawh uhi.\nNung kum 2015 April 25 ni in Nepal gam ah akhauhna 7.5 tha tawh kiling in mi 8000 val si in, inn le lo tampi kisia hi. Tua khit zawh kha khat cin May kha ah khat vei ling leuleu in tua pen zinlin khekleh (after shock) kici in a si, aliam a bai om beh hi.\nBeelpawlgam ah ahih leh a khauhpai zin pen 3 vei ling ngei hi ci’n kiciamteh hi. 1930 May 5 ni in Pago zinlinna pen 7.3 thakhauhna tawh hi in, mi 500 val si in, Yangon khuapi ah zong inn kisia tampi om hi. 1956 July 16 ni in akiling ahi Sagaing ziin pen a khauhna 6.5 hi’n mi tampi si in, inn tampi le tattong tampi sia hi ci’n kiciamteh hi. 1975 July 8 ni’n a kiling ahi Pagan ziinlinna pen a khauhna 6.5 hi in tangtawng inn pawlkhat le tattung honkhat kisia hi.\nNi awk in a valh khit hun simin a khauhpai zin ling thei pha deuh hi ci’n mipil Z Kaiel (AD 1834) in na gen ngei hi. Tua hi a, 2010 kum January 15 ni in Ni awk in valh in tua khit zawh ah Haiti le Chile gamte ah zin nak pitak in ling hi.\nBelpawl gam, Zogam leh Ziinlin lauthawnna\nAsean gamte ah gol nihna gam ahi gamke kigawm belpawlgam ah ziinlin nading a piangsak thei leitang guipi te om hi. Tua guipi ah Sagaing fault kici Sagaing leitang gui pi tungtawn in Belpawlgam ah zinling mun pen hi kici hi. …….a ban zoplai ding…………..\nZiinlin laitak koi ci kikep ding?\nNational Geographic te genna bangin letkhiat kik ahi hi. A mun, ahun a gam zui in kikhel thei ding in ka um hi. Hi bang dan lian cih hipah lo zaw in, i khuak izat theih ding thupi hi.\nInn lam laitak in zong a thei a siam lambo te tawh kikum inla lam in. Laibu tau, kuang le keu tau cihte koih dan ding zong kikup pih in.\nZinlin ciang kibuk nading inn dei khat koih in.\nAn, donghu zatui bung le tui, datmei le radio te kiging khol in.\nGas meithuk le tui te koi ci khak ding cih thei tel in.\nZinlin laitak in\nBok suk in, sabuai nuai or lupna nuai ah ahizong kibu inla lenkip in.\nZiinlinna akhawl masiah Inn sungah om cip inla pai khiat theihna ding zong geelna kician nei in.\nLaibu tau ahkl inn sung vanzat (gtn bizu) cihte tawh ki gamlatna ah om in.\nLupna ah na om leh na lu lukham tawh kikhuh in kidal in.\nInn pua lam na om zenzen leh bangmah omlohna, mun sianna ah pai in. Inn sangpi te gei, phung gei, meikhuam gei le meikhau nuai, singkung gei cihte neh kha kei in.\nMotor sungah om na hih leh na motor bangmah omlohna mun sian na khat ah paipih inla zinlin khawl mateng motor sungah om in.\n(Theihding : Beelpawl gam cih ciangin Tualsuak nam tuamtuam te kipawlin tawh kilaamkhia gam cihna hi. Nidang in Kawlgam ici kha hi.)\nSr; 1. Thetlan General Knowledge book\n2. National Geographic.com\nPrevious: Zogam zing ni thak hong suak ding ~ Hau Za Cin\nNext: US Embassy pan Visa 93 Interview ding zaksakna